(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΝΣΤ΄

Τετάρτη, 22 Νοεμβρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ.κ. Γ. Γεωργαντά και Χ. Δερμεντζόπουλου, σελ.   
3. Ανακοινώνεται ότι τη συνεδρίαση παρακολουθούν μαθητές από το 7ο Γυμνάσιο Καλλιθέας, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Συζήτηση επικαίρων ερωτήσεων:   
 α) Προς τον Υπουργό Μετανάστευσης και Ασύλου:   
 i. με θέμα: «Νομοθέτηση περί επαναπροώθησης (push back) στις ροές παράνομα εισελθόντων μεταναστών στον Έβρο, ιθαγένεια των παράνομα εισελθόντων μεταναστών που έλαβαν πολιτικό άσυλο & κονδύλια από Ε.Ε. ή άλλον φορέα που λαμβάνει η Ελλάδα για την διαχείριση των ανωτέρω», σελ.   
 ii. με θέμα: «Ανησυχία για πιθανές επιπτώσεις εις βάρος μας μετά την υπογραφή του πρόσφατου πρωτοκόλλου συνεργασίας για το μεταναστευτικό μεταξύ Ιταλίας και Αλβανίας», σελ.   
 iii. με θέμα: «Κατάργηση υποχρέωσης VISA τούρκους πολίτες», σελ.   
 β) Προς τον Υπουργό Εργασίας και Κοινωνικής Ασφάλισης, με θέμα: «Ανολοκλήρωτη η έκδοση Ενιαίων Κανονισμών Ασφάλισης και Παροχών του ΕΦΚΑ από το 2016», σελ.

ΠΡΟΕΔΡΕΥΩΝ

ΚΩΝΣΤΑΝΤΙΝΟΠΟΥΛΟΣ Ο., σελ.

ΟΜΙΛΗΤΕΣ

Α. Επί των επικαίρων ερωτήσεων:  
 ΓΕΩΡΓΙΑΔΗΣ Σ. , σελ.   
 ΚΑΙΡΙΔΗΣ Δ. , σελ.   
 ΜΟΥΛΚΙΩΤΗΣ Γ. , σελ.   
 ΝΑΤΣΙΟΣ Δ. , σελ.   
 ΟΙΚΟΝΟΜΟΠΟΥΛΟΣ Τ. , σελ.   
 ΠΑΠΑΔΑΚΗΣ Π. , σελ.   
  
Β. ΠΑΡΕΜΒΑΣΕΙΣ:  
 ΚΩΝΣΤΑΝΤΙΝΟΠΟΥΛΟΣ Ο. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΝΣΤ΄

Τετάρτη 22 Νοεμβρίου 2023 (πρωί)

Αθήνα, σήμερα στις 22 Νοεμβρίου 2023 ημέρα Τετάρτη και ώρα 9.08΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΟΔΥΣΣΕΑ ΚΩΝΣΤΑΝΤΙΝΟΠΟΥΛΟΥ**.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 21-11-2023 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΝΕ΄ συνεδριάσεώς του, της Τρίτης 21 Νοεμβρίου 2023, σε ό,τι αφορά την ψήφιση στο σύνολο του σχεδίου νόμου: «Κύρωση του Μνημονίου Κατανόησης μεταξύ του Υπουργείου Αγροτικής Ανάπτυξης και Τροφίμων της Ελληνικής Δημοκρατίας και του Υπουργείου Γεωργίας και Αγροτικής Πρόνοιας της Δημοκρατίας της Ινδίας, για συνεργασία στον τομέα της γεωργίας».)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Κωνσταντίνο Κεφαλογιάννη, Βουλευτή Ηρακλείου, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το e-mail των αναφορών)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το e-mail των απαντήσεων)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Οι Βουλευτές κύριοι Γεώργιος Γεωργαντάς και Χρήστος Δερμεντζόπουλος ζητούν άδεια ολιγοήμερης απουσίας στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς η Βουλή ενέκρινε τις ζητηθείσες άδειες.

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Οδυσσέας Κωνσταντινόπουλος** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα ξεκινήσουμε τη συζήτηση με τη δεύτερη με αριθμό 388/13-11-2023 επίκαιρη ερώτηση πρώτου κύκλου του Βουλευτή Έβρου της Κοινοβουλευτικής Ομάδας «Ελληνική Λύση» κ. Παράσχου Παπαδάκη, προς τον Υπουργό Μετανάστευσης και Ασύλουμε θέμα: «Νομοθέτηση περί επαναπροώθησης (push back) στις ροές παράνομα εισελθόντων μεταναστών στον Έβρο, ιθαγένεια των παράνομα εισελθόντων μεταναστών που έλαβαν πολιτικό άσυλο και κονδύλια από Ε.Ε. ή άλλον φορέα που λαμβάνει η Ελλάδα για την διαχείριση των ανωτέρω».

Κύριε συνάδελφε, έχετε τον λόγο για δύο λεπτά.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, να σας αναφέρω ότι ταυτοποιήθηκε κι ο Δράκος των Εξαρχείων, ο οποίος, εξ όσων γνωρίζετε μάλλον, είναι Σύριος. Αποπειράθηκε να βιάσει ανήλικη δεκατριών χρονών και εξέτισε ποινή φυλακίσεως για το ίδιο αδίκημα, και σε μια σοβαρή χώρα ενώ αποφυλακίστηκε θα έπρεπε να έχει απελαθεί, αλλά μάλλον θα πήρε το χαρτάκι οικειοθελούς αποχώρησης, που δεν θα φύγει ποτέ φυσικά, και κυκλοφορεί ανάμεσά μας και προσπαθεί να τελέσει τα ίδια αδικήματα και μάλλον αυτοί θα είναι κι οι εργάτες γης που θέλετε να φέρετε.

Παρένθεση: Ξέρετε, κύριε Υπουργέ, με όλο τον σεβασμό που σας έχω ότι ο Έβρος είναι μια ιδιαίτερη περίπτωση και νομίζω το ξέρετε. Έχουμε ζήσει τα πάνδεινα στον Έβρο με την παράνομη μετανάστευση και γι’ αυτό σε προηγούμενη ομιλία μου είπα ότι όποιος ομιλεί για τον Έβρο πρέπει να βουτά καλά τη γλώσσα στο μυαλό πριν εκστομίζει ό,τι εκστομίζει.

Το λέω αυτό διότι αναφερθήκατε σε επιτροπές του Κοινοβουλίου, στην Επιτροπή Ευρωπαϊκών Υποθέσεων και Δημόσιας Τάξης, ότι μηδενίστηκαν οι ροές στον Έβρο το τελευταίο χρονικό διάστημα. Και ενώ λοιπόν στον Έβρο έχουν σκοτωθεί δύο συνάνθρωποί μου από τον Έβρο, σαράντα έξι έως σαράντα επτά χρονών, με ανήλικα παιδιά, και ενώ είχαμε και τροχαίο ατύχημα με ολόκληρη οικογένεια τετραμελή, που πήγαν στο νοσοκομείο από παράνομη διακίνηση και από διακινητές και δεν μπορούμε να κυκλοφορήσουμε στην Εγνατία Οδό, γιατί πηγαίνουν ανάποδα οι διακινητές για να αποφύγουν τις συλλήψεις, έρχεστε εσείς λοιπόν και ρίχνετε λάδι στη φωτιά. Κι ενώ κι ο Κυριάκος Μητσοτάκης, ο Πρωθυπουργός, από το Βήμα της Βουλής ανέφερε ότι οι πυρκαγιές στον Έβρο μπήκαν από ανθρώπινο χέρι και από περάσματα παράνομων μεταναστών και ενώ ο Έβρος είναι στα κάγκελα λοιπόν, έρχεστε εσείς και κάνετε αυτή τη δήλωση επίσημα σε επιτροπές του Κοινοβουλίου.

Σας ενημερώνω λοιπόν ότι από 1 Οκτωβρίου μέχρι 18 Νοεμβρίου, σαράντα οκτώ μέρες περίπου -αν θέλετε να σας τα προσκομίσω- τα δελτία τύπου της Περιφερειακής Αστυνομικής Διεύθυνσης Θράκης αναφέρουν έχουν συλληφθεί διακόσιοι έξι μετανάστες από διακίνηση -και γι’ αυτό έγιναν τα δελτία τύπου. Άλλοι τόσοι είναι αυτοί οι οποίοι συνελήφθησαν χωρίς διακίνηση -και γι’ αυτό δεν υπάρχουν δελτία Τύπου- και φυσικά είναι κι αυτοί οι οποίοι δεν συνελήφθησαν.

Άρα το «μηδενικές ροές» δεν μπορώ να καταλάβω πώς σας ήρθε και το εκστομίσατε και αν κάνατε κάποιο λάθος, άνθρωποι είμαστε, μπορείτε να το ανασκευάσετε σήμερα και παρακαλώ πολύ θα ήθελα την πληροφόρησή σας ως προς αυτό το ζήτημα.

Στη δευτερολογία μου θα μιλήσω για το δεύτερο σκέλος. Εκτός αν θέλετε, κύριε Πρόεδρε, να τα πω όλα μαζί. Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν χρειάζεται, έχετε και τη δευτερολογία σας.

Κύριε Υπουργέ, έχετε τον λόγο.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Ευχαριστώ.

Θα είμαι σύντομος και θα αναφερθώ σε αυτά που ακούστηκαν εδώ προφορικά και όχι στα γραπτά. Κύριε συνάδελφε, είπατε να βουτάμε τη γλώσσα στο μυαλό μας πριν μιλήσουμε και σας συνέλαβα, τουλάχιστον δύο φορές, να μην το κάνετε αυτό. Και θα σας συνιστούσα πραγματικά να το κάνετε, γιατί το θέμα είναι πάρα πολύ σοβαρό για όλη τη χώρα, ιδίως για τον Έβρο

Είπατε ότι σε κάθε σοβαρή χώρα ο Σύριος θα απελαύνονταν. Σας προκαλώ λοιπόν να μου πείτε ποια χώρα έχει απελάσει στη Συρία. Ποια χώρα, σοβαρή ή ασόβαρη, έχει κάνει υποχρεωτικό επαναπατρισμό στην εμπόλεμη Συρία την τελευταία δεκαετία; Για να μην τα λέτε εύκολα και ανόητα. Από εκεί και πέρα, οι εγκληματίες στη φυλακή.

Δεύτερον, είπατε ότι δεν μπορείτε να κυκλοφορήσετε στην Εγνατία Οδό. Αλήθεια; Γιατί να κοροϊδεύουμε την Εθνική Αντιπροσωπεία; Γιατί να κοροϊδεύουμε τους Εβρίτες μας; Υπήρξε πράγματι πρόβλημα σοβαρό τον Αύγουστο. Τον Αύγουστο, κύριε συνάδελφε! Τον Αύγουστο!

**ΠΑΡΑΣΧΟΣ ΠΑΠΑΔΑΚΗΣ:** Μην φωνάζετε, κύριε Υπουργέ! Ακούω. Και το «ανόητα» σας το επιστρέφω.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Εγώ χαίρομαι πραγματικά για την ευκαιρία που μου δίνετε, και για τις τρεις ερωτήσεις, για να μπαίνουν λίγο τα πράγματα στη θέση τους. Αναφερθήκατε συγκεκριμένα, κύριε συνάδελφε -και θέλω να είμαι πραγματικά με περίσσια υπομονή- σε δύο πράγματα, τα οποία δεν στέκουν. Όταν έρχεστε εδώ, καλό είναι να κάνουμε την προετοιμασία και να λέμε και να συζητάμε για πράγματα που στέκουν.

Η Συρία είναι εμπόλεμη. Σε εμπόλεμη χώρα με την οποία η Ελλάδα δεν έχει διπλωματικές σχέσεις -αν δεν το ξέρατε να σας το πω- δεν γίνονται επιστροφές. Αυτό δεν σημαίνει ότι οι εγκληματίες δεν πρέπει να φυλακίζονται σύμφωνα με τον νόμο και τις αποφάσεις της ελληνικής δικαιοσύνης. Ένα το κρατούμενο.

Δεύτερον, το πρόβλημα, το σοβαρότατο πρόβλημα στην Εγνατία Οδό τουλάχιστον προς το παρόν έχει αντιμετωπισθεί. Αν δεν το ξέρετε, να σας το πω εγώ, παρόλο που είσαστε Βουλευτής Έβρου.

Και να σας πω τούτο: Όταν προσπαθείτε να φέρετε δικά μου λεγόμενα, να τα φέρνετε ολόκληρα. Είπα στην Επιτροπή -και το επαναλαμβάνω και σήμερα- ότι έχουμε πρακτικά μηδενισμό των ροών στον Έβρο. Αυτό δεν σημαίνει ότι δεν θα περάσει ένας ή δύο. Αυτό σημαίνει όμως ότι δεν έχουμε τις ροές που είχαμε και το διακόσια πενήντα έξι που είπατε, ακόμα και αν το λάβω για την οικονομία της συζήτησης ως σωστό, αν το διαιρέσετε διά πενήντα, που είναι οι μέρες που παρήλθαν από 1η Οκτωβρίου, θα δείτε ότι μιλάμε για μονοψήφια ημερήσια νούμερα, κάτι το οποίο οπωσδήποτε είναι βελτίωση.

Και κλείνω. Προφανώς πολλοί δυσαρεστούνται με την πτώση των ροών. Θα ήθελαν να έχουμε ροές για να έχουμε προβλήματα και να πετροβολούν την Κυβέρνηση και να λένε ότι εδώ τώρα έχουμε μεταναστευτική κρίση. Τα νούμερα όμως είναι αδιάσειστα και είναι αμείλικτα. Η πτώση τον Οκτώβριο είναι 43% και ακόμα μεγαλύτερη -θα το δούμε πού θα κλείσει- τον Νοέμβριο. Αυτό δε σημαίνει ότι εφησυχάζουμε. Δεν σημαίνει ότι δεν πρέπει να είμαστε διαρκώς σε εγρήγορση, με δεδομένη την επιβάρυνση του διεθνούς περιβάλλοντος.

Αλλά οπωσδήποτε η πολιτική μας, και σίγουρα σε σύγκριση με τις υπόλοιπες χώρες του Ευρωπαϊκού Νότου -βλέπετε τι γίνεται στην Ιταλία, βλέπετε τι γίνεται στη Σλοβενία, τι γίνεται στην Κροατία- είναι πετυχημένη. Αυστηρή, αλλά δίκαιη.

Για τα υπόλοιπα που έχετε γράψει εδώ, επειδή σας βλέπω ότι ενοχληθήκατε πολύ από τον χαρακτηρισμό, θα έρθω στα γραπτά στη συνέχεια, για το αν θα νομοθετήσουμε τα pushback για εισερχόμενους παράνομα μετανάστες που δεν έχουν προσφυγικό προφίλ. Αλλά για αυτά θα τα πούμε στη δευτερολογία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε συνάδελφε.

**ΠΑΡΑΣΧΟΣ ΠΑΠΑΔΑΚΗΣ:** Υπουργέ, εκνευρισμένο σας βλέπω. Δεν ξέρω για ποιον λόγο. Καλημέρα δεν είπατε, επιτίθεσθε, φωνάζετε. Θα το πάμε έτσι, ενώ δεν είχα τέτοια διάθεση. Να σας πω τώρα ποιος είναι διαβασμένος και ποιος είναι αδιάβαστος.

Τι είπατε; Απελάσεις δεν γίνονται; Σε Σύριους; Τον Ποινικό Κώδικα τον διαβάσατε; Ξέρετε τι λέει; Όταν τελούνται κακουργήματα και εκτίεις ποινή καθείρξεως για κακούργημα, είναι υποχρεωτική η απέλαση. Καταγράφεσαι στον κατάλογο ανεπιθύμητων αλλοδαπών και πας από εκεί που ήρθες. Και οι προηγούμενες καταδικαστικές αποφάσεις του δικαστηρίου για τον Σύριο σίγουρα μέσα έχουν απέλαση.

Αλλά ξέρετε τι κάνετε εσείς; Του δίνετε ένα χαρτάκι οικειοθελούς αναχώρησης, το οποίο αναφέρει το άρθρο 22 του ν.3907/2011, ένα γελοίο χαρτάκι, κατάπτυστο νομοθέτημα, το οποίο ποτέ δεν θα φύγει. Δεν κάνετε απελάσεις. Άρα αφήστε τα «Στη Συρία γίνεται πόλεμος και δεν φεύγουν». Ποινικός Κώδικας. Διαβάστε για να δείτε ποιος είναι διαβασμένος και ποιος είναι αδιάβαστος.

Τι είπατε; Στη Συρία, λέει, δεν κάνουμε επαναπροωθήσεις. Ποιος το λέει αυτό; Ποιος το λέει αυτό;

Ξέρετε τι λέει η υπουργική απόφαση 458568/2021, που εσείς νομοθετήσατε; Ότι η Τουρκία -γιατί όλοι αυτοί έρχονται από την Τουρκία, κύριε Υπουργέ- είναι η πρώτη ασφαλής χώρα. Ξέρετε για ποιες χώρες; Συρία, Αφγανιστάν, Πακιστάν, Μπαγκλαντές, Σομαλία. Αυτό λέει η 458568/2021. Τι σημαίνει αυτό; Ότι πρόσφυγας είναι αυτός που πατάει το πόδι στην πρώτη ασφαλή χώρα και εκεί αιτείται ασύλου. Δεν μπορώ εγώ να πω ότι θέλω να πάω στις Σεϋχέλλες, είμαι πρόσφυγας, φεύγω για τους λόγους της Σύμβασης της Γενεύης, γιατί είμαι κατατρεγμένος και κινδυνεύει η ζωή μου, και επιλέγω να πάω στην Ελλάδα γιατί έχει ωραία κρασιά, ή επιλέγω να πάω στην Ιταλία γιατί έχει ωραίες πίτσες. Όχι. Στην πρώτη ασφαλή χώρα έχεις το δικαίωμα να ζητήσεις άσυλο και εκεί θεωρείσαι πρόσφυγας.

Από πού ήρθε ο Σύριος; Αφού θέλετε να μιλήσουμε για το συγκεκριμένο. Ο Σύριος ήρθε από την Τουρκία, από την πρώτη ασφαλή χώρα. Άρα δεν έχει το προσφυγικό προφίλ και δεν έπρεπε να είναι εδώ.

Τώρα πάμε παρακάτω. Επαναπροωθήσεις. Γι’ αυτές λοιπόν τις κατηγορίες ανθρώπων, γι’ αυτές τις κατηγορίες αλλοδαπών που σας διάβαζα –Συρία, Αφγανιστάν, Πακιστάν, Μπαγκλαντές, Σομαλία- έπρεπε να μην αιτούνται ασύλου, να είναι απαράδεκτες, αβάσιμες και να μην γινόταν καν η διαδικασία.

Γιατί αν λέμε ότι θέλουμε να πατάξουμε την παράνομη μετανάστευση δεν θα κάναμε τον φράχτη. Τον φράχτη γιατί τον κάνατε; Ο φράχτης είναι ένα τεχνητό pushback. Γι’ αυτό δεν τον κάνατε τον φράχτη και διατείνεστε και λέτε ότι δεν θέλετε την παράνομη μετανάστευση;

Εμείς τι λέμε; Όπως νομοθέτησε η Πολωνία, η Ουγγαρία, η Εσθονία, η Λετονία, η οποία δεν επέλεξε να παίρνει τα χρήματα της Ευρωπαϊκής Ένωσης και να κάνει τη χώρα ξέφραγο αμπέλι. Τουναντίον εμείς επιλέξαμε να παίρνουμε τα χρήματα και να δίνουμε και 2,5 εκατομμύρια ευρώ στις 23 Οκτωβρίου, που υπογράψατε εσείς με τη μη κυβερνητική οργάνωση για ψυχολογική υποστήριξη των παράνομων μεταναστών, για να παίρνουμε τα χρήματα και να λέμε στον κόσμο ότι θέλουμε να πατάξουμε την παράνομη μετανάστευση. Δεν θέλετε να πατάξετε την παράνομη μετανάστευση. Θέλετε τα χρήματα να παίρνετε και αφήστε τα υπόλοιπα να τα λέτε κάπου αλλού και όχι στον Έβρο.

Κι ελάτε μαζί μου να οδηγήσουμε το αυτοκίνητο, γιατί εγώ τώρα στην Εγνατία ήμουνα προχθές και κάθε μέρα πάω στην Εγνατία. Ελάτε μαζί μου να δείτε, που έχω την οικογένειά μου μέσα, που επιλέγω να δω καμμιά νταλίκα ή κάνα λεωφορείο, να πάω από πίσω για να μην με τρακάρει. Πήγατε πότε; Κυκλοφόρησε κάποιο συγγενικό σας πρόσωπο στην Εγνατία να δείτε πόσο επικίνδυνο είναι και να δείτε να έρχεται ο διακινητής αντίθετα και να έχουν πεθάνει δύο συνάνθρωποί σας, δύο συντοπίτες σας;

Ξέρετε, εμείς στον Έβρο, στα πέντε χιλιόμετρα έχουμε την Τουρκία. Με τον Χότζα μπορεί να ξυπνάμε. Και στα είκοσι χιλιόμετρα έχουμε τη Βουλγαρία. Εσείς, όταν ανοίγετε το παράθυρο, βλέπετε ή την Εκάλη ή τη Γλυφάδα. Έχει μεγάλη διαφορά. Και δεν το λέω με κακή έννοια. Πολύ καλά κάνετε, εδώ μένετε, με γεια σας και χαρά σας. Αλλά μην μας κουνάνε το δάχτυλο, ότι εγώ δεν ξέρω τον Έβρο.

Και τελικά μειώθηκαν ή μηδενίστηκαν; Άλλο μειώθηκαν, άλλο μηδενίστηκαν. Να ξέρουμε και τι λέμε, και τα ελληνικά εδώ πέρα. Εάν εν τη ρύμη του λόγου είπατε μηδενίστηκαν, ενώ θέλατε να πείτε ότι μειώθηκαν, εδώ ανασκευάστε. Αλλά εσείς συνεχίζετε το ίδιο έργο, να λέτε τα ίδια και τα ίδια.

Άρα λοιπόν το ερώτημα είναι για ποιον λόγο, εφόσον θέλετε τείχος τεχνητό, δεν κάνετε φυσικό και να επαναπροωθήσετε αυτούς τουλάχιστον που θεωρείται τρίτη ασφαλή χώρα η Τουρκία και δεν έχουν προσφυγικό προφίλ.

Και για τη Σύμβαση της Γενεύης θα πω, γιατί θα μου πει για τη Σύμβαση της Γενεύης, και κλείνω, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όχι, κύριε συνάδελφε, έχουν περάσει τεσσεράμισι λεπτά.

**ΠΑΡΑΣΧΟΣ ΠΑΠΑΔΑΚΗΣ:** Είναι πολύ σημαντικό, ένα λεπτό, κύριε Πρόεδρε.

Διότι ξέρω ότι θα μου πει για τη Σύμβαση της Γενεύης ότι απαγορεύεται. Αναφέρω λοιπόν τη Σύμβαση της Γενεύης. Αναφέρει ότι δεν μπορεί να γίνει επαναπροώθηση σε αυτούς οι οποίοι έχουν την ιδιότητα του πρόσφυγα. Άρα εφόσον πας στην πρώτη ασφαλή χώρα, την Τουρκία, εκεί αιτούνται ασύλου, εκεί έχουν την ιδιότητα του πρόσφυγα. Φεύγοντας από εκεί δεν έχουν την ιδιότητα του πρόσφυγα. Άρα και νομοθετικό πλαίσιο έχουμε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ελάτε, κύριε Υπουργέ.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Κύριε Πρόεδρε, έχουμε μια εξαιρετική υπηρεσία ασύλου, η οποία πραγματικά τιμά τη χώρα μας. Τη χτίσαμε από το μηδέν την τελευταία δεκαετία, με εξαιρετικούς νομικούς, και πραγματικά θα ήταν ίσως μια καλή ιδέα, σε συνεννόηση με τον Πρόεδρο της Βουλής, να κάνουμε ένα σεμινάριο στους Βουλευτές μας -τουλάχιστον όσοι ενδιαφέρονται πραγματικά για το ζήτημα και επί της ουσίας και όχι για τις εντυπώσεις- για να καταλάβουμε μερικά βασικά. Διότι εδώ υπάρχει άβυσσος παρανόησης, άβυσσος παρανόησης.

Ο πρώτος που θέλει τις επιστροφές και τις απελάσεις είμαι εγώ, κύριε συνάδελφε. Το έχω πει και το έχω ξαναπεί και στην Ευρωπαϊκή Ένωση. Όμως χωρίς τη συνεργασία της χώρας υποδοχής, εάν δηλαδή δεν συνεργαστεί η Συρία, ο μόνος τρόπος για να γίνει υποχρεωτική επιστροφή είναι να τους βάλουμε σε ένα αεροπλάνο και να τους πετάξουμε από την πόρτα του αεροπλάνου. Διότι δεν μπορεί να προσγειωθεί το αεροπλάνο χωρίς τη συνεργασία της εκεί κυβέρνησης. Φαντάζομαι δεν το προτείνετε αυτό. Αν το προτείνετε, να το πείτε.

Ο μόνος πρακτικός τρόπος να επιστρέψει κάποιος επιστρεπτέος, χωρίς τη θέλησή της εκεί κυβέρνησης, είναι να γίνει μια στρατιωτική επιχείρηση. Γι’ αυτό διεκδικούμε έναν ενιαίο μηχανισμό ευρωπαϊκών επιστροφών, ο οποίος με την ισχύ της Ευρωπαϊκής Ένωσης θα υποχρεώνει τις χώρες προέλευσης, με βάση τις αποφάσεις που βγάζουμε στο άσυλο, να επιστρέφονται όσοι δεν είναι πρόσφυγες και να υπάρχουν κυρώσεις στις χώρες που δεν συμμορφώνονται, όπως πρόσφατα είχαμε με το Ιράκ για παράδειγμα. Όλα τα υπόλοιπα είναι να είχαμε να λέγαμε.

Προφανώς η Τουρκία οφείλει να τους παίρνει πίσω. Δεν το κάνει και είναι ένα ζήτημα στον ελληνοτουρκικό και ευρωτουρκικό διάλογο. Μακάρι να το έκανε. Δεν το κάνει.

Αν και για την Τουρκία έχετε πρόταση να πάει ελληνικό αεροπλάνο και να τους πετάξει από το αεροπλάνο, να την ακούσουμε κι αυτήν. Έχουμε ακούσει τόσα και τόσα. Έτσι δεν είναι;

**ΠΑΡΑΣΧΟΣ ΠΑΠΑΔΑΚΗΣ:** Εσείς πάτε στο Πακιστάν…

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Και στο Πακιστάν επιστρέφουμε στον βαθμό που μπορούμε κι ακόμα περισσότερο μέσα από έναν ευρωπαϊκό μηχανισμό που θα υποχρεώνει το Πακιστάν, θα υποχρεώνει τις τρίτες χώρες. Αυτή είναι η λύση.

Εμείς θα έχουμε να ανακοινώσουμε και μέτρα. Κατ’ αρχάς οι απελάσεις είναι του Υπουργείου Προστασίας του Πολίτη. Τις κάνει η Αστυνομία. Δεν είναι του Υπουργείο Μετανάστευσης και Ασύλου. Αν θέλετε να κάνετε ερώτηση στον κ. Οικονόμου, ειδικά για τις απελάσεις ως καθ’ ύλην αρμόδιο.

Εγώ παρεμπιπτόντως ωστόσο και καταχρώμενος ίσως και την καθηγητική ιδιότητα, θέλω να βάλω μερικά πράγματα στη θέση τους εδώ, γιατί ακούγονται με μεγάλη ευκολία. Αυτό και μόνο.

(Στο σημείο αυτό κτυπάει το κουδούνι λήξεως του χρόνου ομιλίας του Υπουργού Μετανάστευσης και Ασύλου κ. Δημήτριου Καιρίδη)

Κλείνω, κύριε Πρόεδρε.

Λοιπόν, από εκεί και πέρα η Ελλάδα δεν θα παραβιάσει -όπως δεν παραβιάζει- το Διεθνές Δίκαιο και τις διεθνείς της υποχρεώσεις. Θα επιμείνει στην αυστηρή αλλά δίκαιη προστασία των συνόρων. Δεν χρειάζεται να γίνουμε το «μαύρο πρόβατο», δεν χρειάζεται να πάμε εξωθεσμικά, εξωνομικά, εξωευρωπαϊκά για να λύσουμε το πρόβλημα.

Έχουμε αυτή τη σημαντική επιτυχία της μείωσης των ροών, ενεργώντας ευρωπαϊκά, ενεργώντας εντός του Διεθνούς Δικαίου και των διεθνών υποχρεώσεων. Και γύρω από την ελληνική θέση στοιχίζεται σήμερα η συντριπτική πλειοψηφία των ευρωπαϊκών χωρών. Γι’ αυτό και έχουμε αυτή τη συνεργασία με την Ευρωπαϊκή Επιτροπή, η οποία δίνει πόρους, δίνει χρήματα, δίνει μια σειρά από πράγματα, όπως θα δούμε και στο προσεχές μέλλον και θέλουμε αυτή τη συνεργασία για το καλό, όχι εκείνων αλλά το δικό μας το καλό, όσο κι αν κάποιοι δεν αρέσκονται σε αυτό.

Από εκεί και πέρα το ζήτημα των απελάσεων είναι πολύ μεγάλο, είναι πάρα πολύ σοβαρό ζήτημα. Προφανώς τις χρειαζόμαστε, για να υπάρχει πρόσφυγας πρέπει να υπάρχει και επιστρεπτέος. Δεν μπορεί όλοι να μένουν στην Ευρώπη. Είναι κάτι το οποίο το έχω πει και το έχω ξαναπεί, όχι εδώ στα εύκολα, αλλά και εκεί στα δύσκολα αν θέλετε, στις Βρυξέλλες και αλλού και προς αυτή την κατεύθυνση κινούμαστε.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την τρίτη με αριθμό 404/19-11-2023 επίκαιρη ερώτηση πρώτου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας «Νίκη» κ. Τάσου Οικονομόπουλου προς τον Υπουργό Μετανάστευσης και Ασύλου, με θέμα: «Ανησυχία για πιθανές επιπτώσεις εις βάρος μας μετά την υπογραφή του πρόσφατου πρωτοκόλλου συνεργασίας για το μεταναστευτικό μεταξύ Ιταλίας και Αλβανίας».

Τον λόγο έχει ο κ. Τάσος Οικονομόπουλος.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, επειδή σας άκουσα νωρίτερα που είπατε για γραπτά κείμενα, θα μου επιτρέψετε να χρησιμοποιήσω ένα γραπτό κείμενο για να αποδώσω αυτολεξεί τις πρόσφατες δηλώσεις σας.

Δηλώσατε, λοιπόν, στη MED 5,όπου συμμετέχει και η Ιταλία, στη Θεσσαλονίκη προσωπικά, ότι η σημερινή κατάσταση είναι απαράδεκτη και δεν μπορεί να διαιωνιστεί, καθώς η συντριπτική πλειοψηφία των Ευρωπαίων ψηφοφόρων δεν δέχονται να καθορίζουν οι διακινητές ποιος μπαίνει και βγαίνει από την Ευρώπη. Είναι η ώρα για τολμηρές πρωτοβουλίες, στενότερη συνεργασία και περισσότερη Ευρώπη.

Τώρα χρειάζονται ευρωπαϊκές λύσεις για την κοινή μεταναστευτική πρόκληση. Και τι βλέπουμε μετά από αυτό; Βλέπουμε τη συμφωνία που έκαναν οι φίλοι Ιταλοί με την Αλβανία και αντί για μια κοινή αντιμετώπιση του μεταναστευτικού προβλήματος, αρχίζει ο καθένας να παίρνει την κατάσταση στα χέρια του. Δημιουργούν κέντρα μεταναστών στην Αλβανία και αρχίζουμε από τα τέσσερα σημεία του ορίζοντα να κινδυνεύουμε να έχουμε παράνομους μετανάστες.

Ο Πρωθυπουργός πάει και συζητάει με τον Σολτς και μας μιλάνε για δευτερογενείς ροές. Από κάτω, στη Γάζα, ξέρουμε τι γίνεται και συζητάνε στο Παρίσι ο Μακρόν και οι ΗΠΑ ότι για ανθρωπιστικούς λόγους πιθανόν να πρέπει να βοηθήσουμε, δεν μας το λένε ξεκάθαρα. Εσείς πάτε στην Τουρκία και περιμένουμε να ακούσουμε τι δεσμεύσεις πήρε η Τουρκία. Και έρχεται τώρα και η Αλβανία και η Βόρειος Ήπειρος να γεμίζει λαθρομετανάστες, συγγνώμη, "παράνομους μετανάστες", γιατί κάποιους τους ενοχλεί ο όρος.

Και ρωτάω: Τι πιέσεις προτίθεστε να ασκήσετε ως χώρα της Ευρωπαϊκής Ένωσης για να ακολουθήσετε μια ολοκληρωμένη προσέγγιση για τη μετανάστευση, με σκοπό τον περιορισμό των παράτυπων αναχωρήσεων, την εξάρθρωση των δικτύων παράνομης διακίνησης;

Και τι επιπρόσθετα μέτρα θα λάβει η Ελλάδα ως χώρα πρώτης γραμμής;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστώ, κύριε συνάδελφε.

Τον λόγο έχει ο Υπουργός Μετανάστευσης και Ασύλου κ. Δημήτριος Καιρίδης.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Σας ευχαριστώ, κύριε συνάδελφε.

Η Ελλάδα, ξέρετε, βρίσκεται στην πρώτη γραμμή της ευρωπαϊκής συζήτησης για την κοινή πολιτική στο μεταναστευτικό και στο προσφυγικό. Και τολμώ να πω, χωρίς ίχνος αλαζονείας ή έπαρσης, ότι πρωταγωνιστεί στα Ευρωπαϊκά Συμβούλια. Αυτό έχει να κάνει και με την αποτελεσματικότητα της πολιτικής μας, η οποία όπως είπα και προηγουμένως, ως δίκαιη και αυστηρή, αντιμετωπίζει το πρόβλημα αποτελεσματικά και εντός των ευρωπαϊκών αξιών και των ευρωπαϊκών λύσεων. Άλλο είναι να το αντιμετωπίσεις εκτός, άλλο είναι να καταφέρεις να το αντιμετωπίσεις εκτός.

Έχουμε στηρίξει το νέο Σύμφωνο Μετανάστευσης και Ασύλου. Η διαπραγμάτευση του οποίου θα ολοκληρωθεί την άνοιξη βελγικής προεδρίας και το οποίο για πρώτη φορά εισάγει την έννοια της υποχρεωτικής αλληλεγγύης, κάτι το οποίο πάντοτε εμείς διεκδικούσαμε.

Διεκδικούμε και πρόσθετους πόρους για το μεταναστευτικό από την Ευρώπη. Η πρόταση της επιτροπής είναι 2 δισεκατομμύρια μέσα στο 2024. Εμείς θέλουμε και ακόμα περισσότερο. Είναι κάτι το οποίο το είπε ο Κυριάκος Μητσοτάκης και στο Ευρωπαϊκό Συμβούλιο και τώρα στην πρόσφατη επίσκεψή του στο Βερολίνο, γιατί προφανώς η Γερμανία παίζει κεντρικό ρόλο σε αυτή τη διαπραγμάτευση για την πρόσθετη χρηματοδότηση.

Εμείς είμαστε σε συνεχή επαφή με τους φίλους μας τους Ιταλούς. Εγώ έχω πάει στη Ρώμη, έχω μιλήσει με την ίδια την Τζόρτζια Μελόνι, η συμβολή της οποίας στην υπερψήφιση του συμφώνου ήταν καθοριστική.

Ο συμβιβασμός επετεύχθη -για να τα πούμε όλα εδώ και να ενημερώσουμε και την Εθνική Αντιπροσωπεία- μεταξύ Σολτς και Μελόνι. Μεταξύ Γερμανών Πρασίνων που διέσπασαν τους Πράσινους -διότι οι μισοί Πράσινοι στο Ευρωπαϊκό Κοινοβούλιο θα καταψηφίσουν, αλλά οι Γερμανοί θα υπερψηφίσουν- και των Ευρωπαίων Συντηρητικών, στα δεξιά της Νέας Δημοκρατίας, όπου και εκεί η Μελόνι διέσπασε το μέτωπο, διότι ο Ορμπάν και ο Καζίνσκι θα καταψηφίσουν, αλλά η Μελόνι και οι Ιταλοί Fratelli d’ Italia θα υπερψηφίσουν και όλοι οι ενδιάμεσοι. Tο Ευρωπαϊκό Λαϊκό Κόμμα, οι Ευρωπαίοι Φιλελεύθεροι και βέβαια, κύριε Κωνσταντινόπουλε, και οι Ευρωπαίοι Σοσιαλιστές θα υπερψηφίσουν.

Ελπίζω και τα υπόλοιπα κόμματα της Ελλάδας που αντιπροσωπεύονται στο Κοινοβούλιο -και αναφέρομαι ειδικά στον ΣΥΡΙΖΑ, που δεν ανήκει σε αυτό το φάσμα μεταξύ Μελόνι και Γερμανών Πρασίνων, είναι εκτός φάσματος στην Ευρωπαϊκή Αριστερά- θα υπερψηφίσουν αυτή την προσπάθεια που γίνεται, για να μείνουν μόνα τα αντιευρωπαϊκά άκρα στην καταψήφιση. Αναφέρομαι στην άκρα Δεξιά και στην άκρα Αριστερά κι έτσι να προχωρήσουμε μπροστά.

Τώρα, με τους Ιταλούς -να κλείσω- έχουμε διαρκή επικοινωνία. Εμείς στηρίζουμε την προσπάθεια της ιταλικής κυβέρνησης να αντιμετωπίσει το τεράστιο πρόβλημα που προέκυψε, ιδίως φέτος. Είδατε τι έγινε στην Λαμπεντούζα. Βλέπετε τι γίνεται γενικά στην Ιταλία και συγκρίνετε αντίστοιχα τη δική μας αντιμετώπιση, που έχουμε πολύ χαμηλότερες ροές, πρώτον, και πολύ καλύτερη διαχείριση των όποιων ροών έχουμε, δεύτερον. Δεν έχουμε τη διάχυση σε πεζοδρόμια, σε πλατείες σε κοινόχρηστους χώρους, έκτακτες καταστάσεις, όπως ζουν οι Ιταλοί και οδηγούνται σε αυτά τα νέα έκτακτα μέτρα, σε συμφωνία με τους Αλβανούς.

Τώρα, τα ερωτήματα γι’ αυτή την αλβανοϊταλική συμφωνία είναι αρκετά. Η Ευρωπαϊκή Επιτροπή τα μελετά. Δεν θέλω να προκαταλάβω, αλλά να σας διαβεβαιώσω για ένα πράγμα: Ότι, αν υπάρχει διαρροή από αυτά τα κέντρα υποδοχής στη βόρεια Αλβανία -τολμώ να πω, από τα λίγα, που καταλαβαίνω από το μεταναστευτικό και πως λειτουργεί- ότι η διαρροή θα είναι προς τα βόρεια της Αλβανίας κι όχι προς τα νότια. Ότι ο «μαγνήτης» που λέγεται Γερμανία και Αυστρία θα είναι ο τελικός εν τέλει προορισμός της όποιας διαρροής. Γι’ αυτό και η ανησυχία είναι μεγάλη -αν μου επιτρέπετε να πάω και ένα βήμα παραπέρα- κυρίως στη Βιέννη και στο Βερολίνο.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο.

**ΤΑΣΟΣ ΟΙΚΟΝΟΜΟΠΟΥΛΟΣ:** Κύριε Υπουργέ, χαίρομαι που ακούω ότι στηρίζετε την επιλογή της Μελόνι, διότι φαντάζομαι ότι θα προτίθεστε να κάνετε κάτι ίδιο και σε εμάς. Και θα ήταν πραγματικά μια πολύ ωραία επιλογή να βρούμε μία τρίτη χώρα και να μη μαζεύουμε όλους αυτούς τους παράνομους μετανάστες στην πατρίδα μας.

Σε ό,τι αφορά την αυθαίρετη, θα μου επιτρέψετε να σας πω, υπόθεση που κάνατε ότι θα πάνε προς τα πάνω και όχι προς τα κάτω, η εμπειρία μας έχει δείξει τα τελευταία χρόνια ότι μάλλον το αντίθετο συμβαίνει. Όποιος βρίσκεται στο αλβανικό έδαφος εδώ και πολλές δεκαετίες στην Ελλάδα έρχεται και δεν πάει προς τη Βόρεια Ευρώπη.

Σε ό,τι αφορά τη συμφωνία της Μελόνι με την Αλβανία, βλέπουμε ότι μετά το βέτο που άσκησε η Ελλάδα στην ένταξη της Αλβανίας, έρχεται η Ιταλία και ασκεί επιρροή στα Βαλκάνια, αυτό δεν πρέπει να μας διαφεύγει, παρά το γεγονός ότι και στην αλβανική Βουλή αλλά και στις Βρυξέλλες υπήρξαν αντιρρήσεις για αυτή τη συμφωνία.

Θέλω, επίσης, να επισημάνω ότι πρόσφατα η Ευρώπη στη Σύνοδο στη Γρανάδα κάθε άλλο παρά ενωμένη βγήκε, όπως ξέρετε. Επήλθε διχασμός. Δεν επήλθε συμφωνία, δεν υπήρξε κοινή απόφαση. Εν κατακλείδι ακούμε μόνο ευχολόγια, μόνο ότι η Ευρώπη θα αντιμετωπίσει από κοινού τα ζητήματα, για να έρχεστε εσείς και να μας λέτε σήμερα ότι στηρίζετε την απόφαση της Μελόνι.

Βλέπουμε, λοιπόν, καθημερινά στην Ευρώπη φαινόμενα που αποδεικνύουν ότι απέτυχαν και αποτυγχάνουν οι προσπάθειες της ενσωμάτωσης των ατόμων που προέρχονται από το Ισλάμ στις ευρωπαϊκές κοινωνίες. Όλοι έχουμε αγωνία για την ενωμένη Ευρώπη, αλλά μετά το Brexit βλέπουμε ότι και η Ιταλία ξεκίνησε να κινείται προς την ίδια κατεύθυνση, η Γαλλία έχει αντίστοιχα προβλήματα και απειλείται αυτή τη στιγμή στη Μασσαλία, στη Νίκαια, στο Παρίσι. Το όραμα μιας ενωμένης πολιτικής πολιτισμικής Ευρώπης, το οποίο σας έχω ακούσει πολλές φορές -γιατί έχω την τιμή, κύριε καθηγητά, να σας παρακολουθώ- να υποστηρίζετε και διαφημιζόταν σαν ευρωπαϊκό κεκτημένο, βρίσκεται κάτω από συνεχή απειλή.

Ξέρετε πώς περιέγραφε ο Άγιος Κοσμάς και ο Ισαπόστολος Άγιος Κοσμάς ο Αιτωλός, ο δάσκαλος και φωτιστής του γένους, την στρατευμένη αυτή μετανάστευση; Δεν είναι μετανάστευση προσφύγων για πολιτικούς λόγους. Πράγματι, υπάρχουν και συνάνθρωποί μας που βρίσκονται σε ανάγκη. Μαζί με αυτούς, όμως, έρχονται τζιχαντιστές και άνθρωποι που θα δημιουργήσουν προβλήματα και ήδη δημιουργούν σε όλες τις ευρωπαϊκές χώρες. Τους χαρακτήριζαν με τον εύστοχο όρο **«**ρέμπελο**».**

Τις συνέπειες, εν πολλοίς, όλης αυτής της ιστορίας τη ζούμε καθημερινά. Αύξηση της εγκληματικότητας, αύξηση των βιασμών στην πατρίδα μας, ατελείωτες πυρκαγιές. Πρόσφατα και στη Ρόδο και στον Έβρο αποδείχθηκε, γιατί συνελήφθησαν πολλοί από αυτούς, ότι ήταν παράνομοι μετανάστες, γιατί αυτοί οι άνθρωποι δεν αγαπάν την πατρίδα μας, ουδέποτε θα ενσωματωθούν.

Πρέπει εν τέλει να κάνουμε όλοι μαζί μονιασμένοι κάτι, για να προστατέψουμε αυτό τον έρημο τον τόπο, όπως έκανε η Ιταλία. Μήπως ήρθε η ώρα να πάρουμε και εμείς μια πρωτοβουλία προς αυτήν που τη χαρακτηρίσατε προς τη σωστή κατεύθυνση;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστούμε.

Ελάτε, κύριε Υπουργέ.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Μη μου βάζετε λόγια που δεν είπα. Είπα ότι είμαστε σε επικοινωνία με την ιταλική Κυβέρνηση και στηρίζουμε τις προσπάθειές της, όπως και των υπολοίπων νοτιοευρωπαϊκών χωρών. Είχαμε και τη συνάντηση της Θεσσαλονίκης πρόσφατα, το MED5, για να έχουμε αυτόν τον συντονισμό και την κοινή γραμμή στις Βρυξέλλες για την από κοινού αντιμετώπιση της κοινής πρόκλησης.

Από εκεί και πέρα, το ζήτημα της εξωχωρικής, εξωεδαφικής διαδικασίας επεξεργασίας αιτημάτων ασύλου, είναι μια πολύ μεγάλη συζήτηση. Έχει πρωτοστατήσει η Βρετανία. Είχα πρόσφατα και την πρώην Υπουργό Εξωτερικών της Βρετανίας Σουέλα Μπρέιβερμαν στο γραφείο μου για την περίφημη πρότασή της για τη Ρουάντα. Και τώρα βέβαια η Μελόνι, επί ευρωπαϊκού βέβαια εδάφους, στην Αλβανία. Είναι μία συζήτηση η οποία έχει ένα περισσότερο θεωρητικό παρά πρακτικό ενδιαφέρον, αν μου επιτρέπετε.

Έρχομαι, όμως, στα δύο θέματα που αναφέρατε. Κατ’ αρχάς, για τους Αλβανούς και την πορεία τους προς τα νότια. Θέλω να σας πληροφορήσω, γιατί εμένα πάντα μου αρέσει να μιλάω επί του πραγματικού και με στοιχεία, ότι ο μεταναστευτικός πληθυσμός στην Ελλάδα βαίνει μειούμενος. Όποιες εντυπώσεις και αν δημιουργούν ενίοτε τα μέσα ενημέρωσης και διάφοροι -πώς να το πούμε;- σπεκουλαδόροι, η πραγματικότητα είναι ότι ο πληθυσμός βαίνει μειούμενος. Χαρακτηριστικό παράδειγμα, ο αριθμός των νόμιμων μεταναστών αλβανικής καταγωγής που από τα στοιχεία φαίνεται ότι έχει μειωθεί κατά διακόσιες χιλιάδες την τελευταία πενταετία. Είναι τώρα γύρω στις τριακόσιες ογδόντα χιλιάδες, ενώ παλαιότερα ξεπερνούσαν το μισό εκατομμύριο και έχουν φύγει από την Ελλάδα, είτε πίσω στην Αλβανία είτε στην Ιταλία και σε άλλες ευρωπαϊκές χώρες, δημιουργώντας τα γνωστά ζητήματα που έχουμε στην αγορά εργασίας, για τα οποία θα συζητήσουμε ενδεχομένως σε άλλη επίκαιρη ερώτηση. Αλλά αυτή είναι η πραγματικότητα.

Ως προς τους παράνομους δε μετανάστες που έρχονται στην Ελλάδα, φέτος είναι περίπου σαράντα χιλιάδες, σε σύνολο αφίξεων πάνω από τριάντα εκατομμύρια νόμιμες αφίξεις. Είχαμε και ένα 0,1% παράνομων αφίξεων, τις οποίες πρέπει να αντιμετωπίσουμε και να μηδενίσουμε. Η πραγματικότητα, κύριοι συνάδελφοι, είναι ότι η Ελλάδα παραμένει χώρα διέλευσης και όχι τελικού προορισμού και ότι όσοι έρχονται, ως επί το πλείστον συνεχίζουν στη συνέχεια για τη Γερμανία και αλλού. Περί αυτού πρόκειται και αυτό δείχνουν τα στοιχεία.

Τώρα ως προς τη Γρανάδα, να σας διορθώσω. Πράγματι, στη Γρανάδα, που δεν ήταν της Ευρωπαϊκής Ένωσης, αλλά της Ευρωπαϊκής Πολιτικής Κοινότητας -για να μην μπερδεύουμε τις διάφορες συναντήσεις-, συμμετείχαν και χώρες εκτός Ευρωπαϊκής Ένωσης όπως ξέρετε -για παράδειγμα, η Αρμενία-, δεν υπήρξε κοινό ανακοινωθέν λόγω του βέτο της Ουγγαρίας κ.λπ..

Όμως, για να το μάθουμε, να το ξέρουμε, να το καταλάβουμε επιτέλους, το νέο σύμφωνο μετανάστευσης και ασύλου θα προχωρήσει παρά τη διαφωνία της Ουγγαρίας και της Πολωνίας, με αυξημένη πλειοψηφία, όπως προβλέπουν οι συνθήκες. Δεν χρειάζεται ομοφωνία. Δεν έχουμε ομοφωνία. Θα προχωρήσουμε με μειοψηφούσες τις δύο αυτές χώρες. Θα δούμε τώρα την Πολωνία, γιατί στο μεταξύ έχουμε αλλαγή κυβέρνησης στην Πολωνία προς το ευρωπαϊκότερο να πούμε. Χαιρετίζω τη νίκη του ομογάλακτου συγγενούς κόμματος του Ντόναλντ Τουσκ, που θα είναι, από ό,τι φαίνεται, ο επόμενος Πρωθυπουργός της Πολωνίας, ώστε να μείνει η Ουγγαρία μόνη σε αυτήν την καταψήφιση.

Χαιρετίζω και τη δική σας φιλοευρωπαϊκότητα ωστόσο. Θέλω να το υπογραμμίσω αυτό. Καταλαβαίνω ότι εσείς υπερψηφίζετε το σύμφωνο και την προσπάθεια που κάνει η Κυβέρνηση της ολοένα και καλύτερης, περισσότερης ευρωπαϊκής συνεννόησης.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πάμε στην τελευταία σας ερώτηση, κύριε Υπουργέ, στην πρώτη με αριθμό 417/20-11-2023 επίκαιρη ερώτηση δεύτερου κύκλου του Προέδρου της Κοινοβουλευτικής Ομάδας Νίκη και Βουλευτή Α΄ Θεσσαλονίκης κ. Δημητρίου Νατσιού προς τον Υπουργό Μετανάστευσης και Ασύλου με θέμα: «Κατάργηση υποχρέωσης VISA Τούρκους πολίτες».

Παρακαλώ, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος – ΝΙΚΗ):** Ευχαριστώ, κύριε Πρόεδρε.

Κύριε Υπουργέ, το τελευταίο ήταν αυθαίρετο για υπερψηφισμό. Θα το δούμε αυτό. Δεν είπαμε ότι υπερψηφίζουμε κάτι.

Μετά τις τελευταίες συναντήσεις σας τόσο με τον Υπουργό Εσωτερικών όσο και με τον ομόλογό σας στην Άγκυρα, είδαν το φως της δημοσιότητας σημαντικά θέματα που αναμένεται να ανακοινωθούν στην προσεχή συνάντηση του Ανωτάτου Συμβουλίου Συνεργασίας τον Δεκέμβριο. Ήταν να γίνει στη Θεσσαλονίκη, αλλά προφανώς επειδή στη Θεσσαλονίκη έχουμε και πολλούς Κύπριους -πάνω από δέκα χιλιάδες- και έντονο το προσφυγικό στοιχείο και θα υπήρχαν μεγάλες αντιδράσεις, μεταφέρθηκε η συνάντηση στη χοάνη της Αθήνας.

Όπως, λοιπόν, πληροφορηθήκαμε, σκοπεύετε να ικανοποιήσετε ένα πάγιο αίτημα της Τουρκίας, προκειμένου οι Τούρκοι πολίτες να μπορούν να μεταβούν στα νησιά Ρόδο, Λέσβο, Σάμο, Χίο, Κω, Λέρο και Καστελόριζο και εκεί να εκδίδεται VISA που θα έχει δωδεκάμηνη ισχύ. Μάλιστα, είπατε ότι το ίδιο σχεδιάζετε να κάνετε και στον Έβρο.

Το εν λόγω σχέδιο το είχατε συζητήσει και με την Επίτροπο Ίλβα Γιόχανσον, ώστε να λειτουργήσει ως μοντέλο για περαιτέρω διευκολύνσεις στις μετακινήσεις των Τούρκων πολιτών στην υπόλοιπη Ευρώπη.

Διερωτόμαστε: Σε τόσο σημαντικά θέματα γιατί ενεργείτε εν κρυπτώ και δεν κάνετε μια σχετική ενημέρωση Τύπου, για να πληροφορηθεί ο ελληνικός λαός για τις προθέσεις σας; Γιατί θα πρέπει να παραχωρήσουμε κυριαρχικά μας δικαιώματα στην Τουρκία ως αντάλλαγμα για τον υποτιθέμενο αγώνα που κάνει εναντίον της παράνομης μετανάστευσης και διακίνησης; Τελικά, μήπως έτσι παραδέχεστε ότι η Τουρκία εργαλειοποιεί το μεταναστευτικό και εμείς δεχόμαστε αδιαμαρτύρητα αυτόν τον εκβιασμό; Δεν ακούσατε ότι η Τουρκία με το δόγμα της «γαλάζιας πατρίδας» έχει στόχο τον έλεγχο του μισού Αιγαίου, αμφισβητεί το αυτονόητο δικαίωμά του στην άμυνα, αλλά ακόμη και την κυριότητα σε πολλά από αυτά και έχει σε ισχύ το casus belli ενάντια σε κάθε έννοια δικαίου και νομιμότητας; Δεν ακούσατε για την ιδιαιτερότητα του Καστελόριζου; Θέματα ασφάλειας και άμυνας δεν σας απασχολούν; Γιατί δεν βρίσκετε άλλους τρόπους να ενισχύσετε την οικονομία του; Ο τουρισμός υπερτερεί της εθνικής ασφάλειας; Δεν ακούσαμε ότι η Τουρκία έχει εκδώσει διαβατήρια σε ισλαμιστές τρομοκράτες και υποστηρίζει ανοιχτά την τρομοκρατία και με τον τρόπο αυτόν θα μπορούσαν να δρουν ανενόχλητοι στα νησιά μας και όπου αλλού;

Τελικά, ποια είναι η εντολή που σας έχει δώσει ο κύριος Πρωθυπουργός; «Δώστε ό,τι μας ζητούν οι Τούρκοι»; Δεν καταλαβαίνετε ότι με την πολιτική σας εξυπηρετούνται τα συμφέροντα της Τουρκίας -θα λέγαμε- και όχι του λαού μας;

Ερωτάσθε, λοιπόν: Ποια είναι ακριβώς η συμφωνία που έχετε κάνει με την Τουρκία για το θέμα της κατάργησης VISA για τους Τούρκους πολίτες; Και δεύτερον, έχετε λάβει τη σύμφωνη γνώμη του ελληνικού Υπουργείου Εθνικής Άμυνας σε ό,τι αφορά την εκτίμηση των κινδύνων ασφαλείας και άμυνας, που ενδεχομένως να προκύψουν από την απόφαση κατάργησης VISA στα συγκεκριμένα νησιά μας και στον Έβρο;

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Επιτρέψτε μου, κύριε Πρόεδρε, να σας διορθώσω. Δεν μιλάμε για κατάργηση, έτσι δεν είναι; Άλλωστε, το είπατε στην αρχή της ομιλίας σας. Τουλάχιστον, το κείμενο να είναι συνεπές, να μην αντιφάσκει η αρχή με το τέλος. Δεν μιλάμε για κατάργηση της θεώρησης.

Δεύτερον, να σας ενημερώσω ότι δεκάδες χιλιάδες Τούρκοι τουρίστες επισκέπτονται ήδη τα νησιά του ανατολικού Αιγαίου. Στην Κω μόνο τα στοιχεία μιλούσαν για εκατόν δέκα χιλιάδες, αν θυμάμαι καλά, φέτος. Στη Ρόδο ακόμα περισσότεροι κ.ο.κ..

Άρα είναι μια πραγματικότητα η οποία υπάρχει, εκτός αν είστε εναντίον αυτών των επισκέψεων. Βγείτε να το πείτε, «να μην έρχονται οι Τούρκοι τουρίστες στην Ελλάδα».

Τρίτον, το συγκεκριμένο μέτρο ίσχυε για το καλοκαίρι μέχρι το 2019. Έκτοτε, εξαιτίας και της έντασης στις ελληνοτουρκικές σχέσεις, αλλά κυρίως της αντίδρασης των Ευρωπαίων, καταργήθηκε.

Τέταρτον, η διαπραγμάτευση δεν είναι με την Τουρκία. Κάνετε λάθος σε αυτό. Η Τουρκία δεν συμμετέχει σε αυτή τη συζήτηση. Η συζήτηση είναι μεταξύ ημών και της Ευρωπαϊκής Επιτροπής. Η Ελλάδα είναι κράτος-μέλος του Σένγκεν, οφείλει να σέβεται τους κανονισμούς και υπάρχει πολύ μεγάλη αντίδραση των βορειοευρωπαίων, με τους οποίους βλέπω ότι εσείς συντάσσεστε σήμερα, με τους Γερμανούς και τους υπόλοιπους, που δεν θέλουν αυτή τη διευκόλυνση. Δεν μιλάμε για visa liberalisation, αλλά μιλάμε για visa facilitation, για διευκόλυνση, όχι για απελευθέρωση.

Η Ελλάδα έχει μια ιδιαιτερότητα: Ενώ είναι κράτος-μέλος του Σένγκεν, δεν έχει κοινά χερσαία σύνορα με κανένα άλλο κράτος-μέλος του Σένγκεν, με αποτέλεσμα αντί να διευκολύνεται, να δυσκολεύει για κάποια θέματα η πρόσβαση, το εμπόριο και η επικοινωνία.

Ως προς τις άλλες τρεις γειτονικές μας χώρες στα βόρεια, η μεν Βουλγαρία είναι μέλος της Ένωσης, όχι του Σένγκεν, στη Βόρεια Μακεδονία και στην Αλβανία δεν υπάρχει υποχρέωση θεώρησης VISA για να έρθουν εδώ. Υπάρχει, όμως, η υποχρέωση θεώρησης VISA τουριστικής, Σένγκεν, για τους Τούρκους πολίτες.

Εμείς αυτό που κάνουμε είναι σε συνεργασία με την Ελληνική Αστυνομία, που θα επανδρώσει τους συγκεκριμένους σταθμούς, να διευκολύνουμε από τον φόρτο εργασίας που έχουν τα προξενεία μας αυτή την κίνηση και σε κάθε περίπτωση, την απάντηση στο ερώτημά σας την έδωσε μόλις εχθές ο Δήμαρχος Καλύμνου, ο οποίος με επισκέφθηκε στο γραφείο μου, σε συνέχεια επιστολών που απέστειλε σε μένα, ο οποίος Δήμαρχος Καλύμνου είναι Δήμαρχος Καλύμνου -να σας το πω αυτό, έχει τη σημασία του- από το 1995 με διαλείμματα. Όμως, από το 1995 και ο νοών νοείτω, για τα -πώς να το πούμε;- εθνικά του πιστεύω στο ζήτημα αυτό.

Ήρθε, λοιπόν, ο Δήμαρχος Καλύμνου -και έχω κατακλυστεί στο γραφείο από επιστολές και από αλλού- να ζητήσει να συμπεριληφθεί και η Κάλυμνος στο πρόγραμμα αυτό, διότι είναι ένα τεράστιο πραγματικά αναπτυξιακό μέτρο για τις τοπικές κοινωνίες.

Θα ήθελα, λοιπόν, πριν να τα πείτε εύκολα εδώ, από το κέντρο, από την πλατεία Συντάγματος, να συνομιλείτε με τις τοπικές κοινωνίες, τους δημάρχους, τις ενώσεις των ξενοδόχων, τα εμπορικά επιμελητήρια, τους εμπορικούς συλλόγους, τους απλούς πολίτες των νησιών μας, αν θέλετε, με τον κ. Μουτζούρη, τον επανεκλεγέντα Περιφερειάρχη Βορείου Αιγαίου, ο οποίος επαίνεσε την πρωτοβουλία και τις τελευταίες ημέρες δεν φείδεται ευκαιρίας να επαινέσει το Υπουργείο Μετανάστευσης και Ασύλου.

Να συνομιλείτε, λοιπόν, με αυτούς όλους, που κάτι παραπάνω ξέρουν για τον τόπο τους.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Πρόεδρε, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Και εμείς σε ακριτική περιοχή κατοικούμε, κύριε Υπουργέ. Γνωρίζουμε τι σημαίνουν σύνορα και παράνομοι μετανάστες.

Δεν απαντήσατε, όμως, στο δεύτερο ερώτημά μας. Συμπεραίνουμε, λοιπόν, δύο πράγματα: Είτε ότι το Υπουργείο Εθνικής Άμυνας δεν ρωτήθηκε για το θέμα ή ότι ερωτήθηκε και συμφώνησε. Άρα αναλαμβάνει την ευθύνη για οποιαδήποτε θέματα ασφαλείας και άμυνας προκύψουν στο μέλλον.

Πριν από τις τελευταίες εκλογές, στις 14-4-2023, ο κύριος Πρωθυπουργός είχε δηλώσει στην εφημερίδα «ΠΑΡΑΠΟΛΙΤΙΚΑ», ότι η εστία των διαφορών μας με την Τουρκία δεν είναι άλλο από την οριοθέτηση των θαλασσίων ζωνών στο Αιγαίο και στην ανατολική Μεσόγειο και για τον λόγο αυτόν προτίθεται να προσφύγει στο δικαστήριο της Χάγης. Μάλιστα, είδαμε πολλούς Υπουργούς του να υπερθεματίζουν τον διάλογο με την Τουρκία και την ανάγκη να υπάρξουν κάποιες υποχωρήσεις από κάποιες θέσεις μας, που μπορεί να φτάσουν και στην απομείωση της κυριαρχίας, όπως τη γνωρίζουμε σήμερα. Δυστυχώς, όμως, διαφαίνεται ότι σε αυτόν τον διάλογο έχουν μπει και άλλα θέματα, όπως αυτό για τη VISA, τα οποία είναι πολύ σοβαρά και αποτελούν πάγιες διεκδικήσεις της Τουρκίας.

Κύριε Υπουργέ, αδυνατούμε να καταλάβουμε την οπτική με την οποία βλέπετε την Τουρκία. Η Νίκη, αλλά και ο ελληνικός λαός, παρά τη συνεχή παραπληροφόρηση και αποσιώπηση που δέχεται, πιστεύουμε -σε αντίθεση με εσάς- τα παρακάτω. Δεν είμαστε έθνος τεχνητό. Δεν είμαστε κράτος-έθνος, αλλά έθνος-κράτος και ερχόμαστε από μακριά, που λέει ο ποιητής. Δεν είμαστε παιδιά των Οθωμανών, γιατί στην περιοχή της Μικράς Ασίας προϋπήρχε η μεγάλη αυτοκρατορία της Νέας Ρώμης, Κωνσταντινουπόλεως, η οποία και έλαμψε για χίλια εκατό έτη ούτε είμαστε μια οθωμανική επαρχία, που γίναμε ένα κράτος-πρότυπο στη Βαλκανική, όπως δήλωσε και ο Πρωθυπουργός, αλλά απόγονοι, όπως προείπα, μιας σπουδαίας αυτοκρατορίας, της Βυζαντινής, όπως λέγεται.

Δεν είναι μύθος ότι οι Έλληνες είναι θύματα γενοκτονιών από τους Τούρκους. Τριακόσιες πενήντα τρεις χιλιάδες Έλληνες του ποντιακού Ελληνισμού βρίσκονται θαμμένοι στα ιερά χώματα της Μικράς Ασίας. Η εισβολή και κατοχή στην Κύπρο δεν είναι το γνωστό παραμύθι, αλλά μια οικτρή πραγματικότητα, που υπέστη ο Ελληνισμός από την Τουρκία, η οποία μέχρι σήμερα ούτε έχει αναγνωρίσει ούτε έχει τιμωρηθεί για αυτό.

Και δεν είναι τρελοί όσοι λένε ότι ο συμβιβασμός στα εθνικά θέματα είναι προδοσία. Προδοσία υπήρξε στις Πρέσπες. Ακούσαμε να ονομάζεται «Βόρεια Μακεδονία». Δεν πρόκειται ποτέ εμείς, στη Νίκη, όπως και όλος ο ελληνικός λαός, να ονομάσει τα Σκόπια όπως τα ονομάσατε εσείς. Για εμάς, παραμένουν «Σκόπια» και στις Πρέσπες έγινε προδοσία. Δεν είμαστε πλυντήριο ψυχών για να δεχόμαστε συνεχώς παράνομους μετανάστες, αλλά και πρόσφυγες από τη Γάζα, όπως αφήνετε να διαρρεύσει.

Τέλος, τα θέματα κυριαρχίας δεν είναι μια σχετική έννοια που μπορεί ο κάθε πολιτικός με την επίκληση μιας εκλογικής νίκης να τα διαπραγματεύεται. Τα κυριαρχικά δικαιώματα της Ελλάδος πρέπει να τα υπερασπιζόμαστε ακόμη και με το αίμα μας.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Ευχαριστώ πολύ.

Κύριε Πρόεδρε, αποφασίσατε να βγείτε εκτός κειμένου και σε ένα πραγματικό παραλήρημα το οποίο θα ζήλευαν -νομίζω- και ο Μιχαλολιάκος και ο Κασιδιάρης…

(Θόρυβος από την πτέρυγα της Νίκης)

**ΝΙΚΟΛΑΟΣ ΒΡΕΤΤΟΣ:** Είναι απαράδεκτος αυτός ο χαρακτηρισμός!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Θα ζήλευαν, λοιπόν. Ελπίζω να μην έχετε την τύχη τους.

**ΝΙΚΟΛΑΟΣ ΒΡΕΤΤΟΣ:** Κύριε Πρόεδρε, το επιτρέπετε εσείς να υπάρχουν τέτοιοι χαρακτηρισμοί; Για όνομα του Θεού! Αυτή η αγένεια …

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μισό λεπτό. Ακούστε λίγο. Μην επικαλείστε τον Θεό στη Βουλή. Ο κύριος Υπουργός έχει την ευθύνη των λεγόμενών του. Εφόσον είναι κάτι το οποίο ξεφεύγει από τα όρια, είμαστε εδώ για να το αντιμετωπίσουμε. Ο κύριος Πρόεδρος μετά τη διαδικασία –η διαδικασία είναι συγκεκριμένη, αγαπητοί συνάδελφοι- μπορεί να κάνει οποιαδήποτε ανακοίνωση.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος – ΝΙΚΗ):** Χωρίς χαρακτηρισμούς, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** O κ. Νατσιός είναι Πρόεδρος Κοινοβουλευτικής Ομάδας. Μπορεί με τον τρόπο του να καταδικάσει οτιδήποτε. Έως τότε, επειδή εδώ είναι το Κοινοβούλιο και μας παρακολουθούν νέα παιδιά από την Καλλιθέα, σας παρακαλώ να είμαστε κόσμιοι και μετά ο κύριος Πρόεδρος θα έχει χιλιάδες δυνατότητες να απαντήσει στα λεγόμενα του Υπουργού. Ο κύριος Πρόεδρος, εγώ, ο καθένας από εμάς έχει την ευθύνη των λεγόμενών του, είναι Βουλευτής στο ελληνικό Κοινοβούλιο, έχει εκλεγεί και πιστεύω ότι μπορεί να συμπεριφέρεται με τέτοιον τρόπο που να μην προσβάλλουμε ο ένας τον άλλον.

Συνεχίστε, κύριε Υπουργέ.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Ευχαριστώ, κύριε Πρόεδρε.

Νομίζω ότι δεν είμαι ποτέ προσβλητικός και αποφεύγω τις προσωπικές επιθέσεις και προσβολές.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος – ΝΙΚΗ):** Μόλις το κάνατε.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Επιστρέφω δε όλο αυτό το παραλήρημα των προσωπικών χαρακτηρισμών του Προέδρου της Νίκης και, πραγματικά, λυπάμαι, λυπάμαι ειλικρινά και για την ουσία και για τον βούρκο στον οποίο αποφασίσατε να κυλιστείτε.

Για να κλείσω το θέμα με μία φράση: Δεν έχετε το μονοπώλιο του πατριωτισμού, καταλάβετέ το και ελάτε εδώ να συζητήσουμε επί της ουσίας με μια Κυβέρνηση που δίνει μάχες για το ελληνικό συμφέρον. Ούτε κραυγές ούτε θέατρο. Επί της ουσίας.

Ως προς το ζήτημα της VISA, αυτό αφορά, κυρίως, το Υπουργείο Εξωτερικών, το οποίο είναι και το αρμόδιο σε συναρμοδιότητα με το Υπουργείο Προστασίας του Πολίτη, διότι το μέτρο θα κληθεί να το εφαρμόσει η Ελληνική Αστυνομία η οποία είναι και υπεύθυνη εν τέλει για τη δημόσια τάξη και ασφάλεια στην πατρίδα μας.

Έχουμε δρόμο ακόμα. Υπάρχουν οι αντιδράσεις οι δικές σας, υπάρχουν οι αντιδράσεις των Γερμανών. Εν τέλει, προς όφελος των τοπικών κοινωνιών και του εθνικού συμφέροντος, είμαι αισιόδοξος ότι θα καταφέρουμε να έχουμε θετικό αποτέλεσμα και σε αυτό, όπως και σε τόσα άλλα τα οποία κάνει η Κυβέρνηση.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι εννιά μαθήτριες και μαθητές και τέσσερις συνοδοί εκπαιδευτικοί από το 7ο Γυμνάσιο Καλλιθέας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα θέλαμε να σας ενημερώσουμε ότι αυτή η διαδικασία είναι μια κοινοβουλευτική διαδικασία όπου οι Βουλευτές όλων των κομμάτων έρχονται εδώ και καταθέτουν ερωτήματα, σχετικά με τα θέματα που απασχολούν την περιοχή τους ή όχι και η Κυβέρνηση που βρίσκεται στα δεξιά μας, εδώ, απαντά.

Θα συζητηθεί η πρώτη με αριθμό 405/20-11-2023 επίκαιρη ερώτηση πρώτου κύκλου του Βουλευτή Βοιωτίας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Γεωργίου Μουλκιώτη προς τον Υπουργό Εργασίας και Κοινωνικής Ασφάλισης, με θέμα: «Ανολοκλήρωτη η έκδοση Ενιαίων Κανονισμών Ασφάλισης και Παροχών του ΕΦΚΑ από το 2016».

Κύριε συνάδελφε, έχετε τον λόγο.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κύριε Πρόεδρε.

Κύριε Υπουργέ, είναι γνωστό το θέμα της επίκαιρης ερώτησης και σας έχει απασχολήσει. Αφορά τη θεσμοθέτηση του ενιαίου φορέα του ΕΦΚΑ και της ύπαρξης ενιαίων κανονισμών ασφάλισης και παροχών. Ήδη ο περίφημος νόμος που λεγόταν νόμος Κατρούγκαλου του 2016, αναφερόταν σε μια συγκεκριμένη προθεσμία που έπρεπε αυτός ο ενιαίος κανονισμός να θεσπιστεί. Παρήλθε η προθεσμία. Η Κυβέρνηση της Νέας Δημοκρατίας έβαλε νέα προθεσμία μέχρι τις 28 Φεβρουαρίου του 2022. Δυστυχώς και τότε αυτός ο κανονισμός δεν εκπονήθηκε, δεν δημοσιεύθηκε. Είμαστε σε μια κατάσταση όπως ήμασταν.

Εν ολίγοις, υπήρξε μια απόφαση του γενικού γραμματέα του Υπουργείου σας που συγκρότησε νέα επιτροπή πέραν των προθεσμιών–έκανα και μια διόρθωση, το ανέφερα και στην επιτροπή που ήμασταν την προηγούμενη φορά- η οποία έπρεπε μέχρι τον Ιούλιο του 2024 να εκπονήσει το σχέδιο. Είμαστε σε μια τέτοια κατάσταση. Προχθές διάβασα ότι συγκροτήθηκε πάλι αυτή η επιτροπή. Η προθεσμία διορθώθηκε σίγουρα. Μειώθηκαν κατά ένα πρόσωπο τα μέλη της και περιμένουμε να δούμε τι θα γίνει.

Υπάρχει ένα ζήτημα το οποίο βλέπετε και το ξέρετε. Υπάρχει μια ανισότητα και για τους ασφαλισμένους και για τους συνταξιούχους. Από την έλλειψη αυτού του κανονισμού δημιουργούνται πλείστα ζητήματα πάσης φύσεως, για τα οποία επίσης γνωρίζω ότι έχετε γνώση σε σχέση με τα προβλήματα τα οποία ανακύπτουν. Είπατε αρκετά πράγματα την άλλη φορά στη Διαρκή Επιτροπή που σας άκουσα με πολλή προσοχή, όμως οι ανισότητες παραμένουν και δεν νομίζω ότι υπάρχει αμφισβήτηση σ’ αυτό.

Τι γίνεται, κύριε Υπουργέ; Υπάρχει πρόβλημα να μη συνταχθούν ή θα συνταχθούν; Υπάρχει κάποιο χρονοδιάγραμμα σε σχέση και με την πρόβλεψη που υπάρχει πλέον με το ΦΕΚ που δημοσιεύτηκε προχθές για το τέλος του Ιουνίου του 2024, για να μπορέσει να επανέλθει η κατάσταση σε μια κανονικότητα; Είμαστε υποχρεωμένοι ως κράτος, ως πολιτεία, αφού αυτά έχουν προκύψει από νόμους που προβλέπουν κάποια πράγματα, αυτοί οι νόμοι να τηρηθούν και στο τέλος να υπάρχει ένα καθαρό πλαίσιο σε σχέση με τους ασφαλισμένους και τους συνταξιούχους.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Αγαπητέ κύριε συνάδελφε, κατ’ αρχάς θα ήθελα να σας συγχαρώ για την επίκαιρη ερώτηση, γιατί είναι σωστή και θίγει ένα επί της ουσίας δύσκολο πρόβλημα.

Να εξηγήσουμε για τον κόσμο που μας ακούει -όχι για εσάς, εσείς τα ξέρετε- ποίον είναι το πρόβλημα. Όταν ιδρύθηκε ο ΕΦΚΑ την 1η Ιανουαρίου του 2017, τα διάφορα ταμεία που συνενώθηκαν στον ΕΦΚΑ έφεραν για τον κάθε ασφαλισμένο τους τον δικό τους κανονισμό λειτουργίας -έτσι ιδρύθηκε ο ΕΦΚΑ- προφανώς για να καταλαγιαστούν τότε οι αντιδράσεις από διάφορους που ανησυχούσαν ότι η ένταξη σε ένα ενιαίο ταμείο κοινωνικής ασφάλισης θα οδηγούσε στο να χάνουν κεκτημένα του παρελθόντος. Τόσο απλά.

Είπατε πριν να πάμε σε μια κανονικότητα. Η κανονικότητα στην Ελλάδα ήταν η αδικία, διότι τα διάφορα ταμεία είχαν τελείως διαφορετικούς κανονισμούς παροχών, άρα ουδέποτε η κανονικότητα στην Ελλάδα ήταν οι ασφαλισμένοι να παίρνουν τα ίδια. Υπήρχε, όμως, πριν τον ΕΦΚΑ μια δικαιολογητική βάση. Ξεχωριστά ταμεία, ξεχωριστά ασφάλιστρα, ξεχωριστή διαχείριση, που θα μπορούσε θεωρητικά να δικαιολογεί και διαφορετικές παροχές.

Τώρα μπαίνουμε στον έβδομο χρόνο λειτουργίας του ΕΦΚΑ όπου πληρώνουμε όλοι τα ίδια. Τώρα δημιουργείται η αδικία μπροστά στα μάτια μας, διότι πληρώνουμε όλοι τα ίδια, αλλά δεν λαμβάνουμε τις ίδιες παροχές. Άλλος παίρνει περισσότερο επίδομα μητρότητας, άλλος παίρνει περισσότερα έξοδα κηδείας, άλλος παίρνει περισσότερο επίδομα εγκυμοσύνης, άλλος παίρνει γρηγορότερα το εφάπαξ και ούτω καθεξής.

Πράγματι, λοιπόν, ήδη από την εποχή του κ. Κατρούγκαλου και στη συνέχεια έχουν γίνει διάφορες προθεσμίες -δεν θέλω να σας κουράσω, αναφέρατε κι εσείς την τελευταία- για το πότε αυτός ο ενιαίος κανονισμός θα βγει.

Να σας πω τώρα τι έχω κάνει στη δική μου θητεία. Πρώτα απ’ όλα, στο νομοσχέδιο που βγαίνει σε δημόσια διαβούλευση αργά σήμερα ή αύριο, έχουμε δύο διατάξεις μέσα προς την κατεύθυνση του Ενιαίου Κανονισμού Παροχών. Έχουμε μια διάταξη για την εξομοίωση του τρόπου καταβολής του εφάπαξ στους δημοσίους υπαλλήλους με του πρώην ΙΚΑ, άρα, λοιπόν, μια μεγάλη διαφορά, το ότι μετράγαμε και δίναμε με διαφορετικό τρόπο το εφάπαξ, λύνεται με τον νόμο τον οποίο θα ψηφίσουμε σε λίγες μέρες στη Βουλή. Ένα δεύτερο σημείο είναι η επέκταση του επιδόματος μητρότητας, έτσι ώστε να συνταιριάζει το επίδομα μητρότητας των ελευθέρων επαγγελματιών και των αγροτών με τους υπολοίπους.

Άρα δύο μεγάλα προβλήματα, πέραν τώρα των επιτροπών και τα άλλα που λέμε, τα λύνουμε νομοθετικά μέσα στις επόμενες μέρες. Ελπίζω να συναντηθούμε στην υπερψήφιση τουλάχιστον αυτών των άρθρων.

Όμως, επειδή είχαμε πρόσφατα και μία δημόσια διαφωνία περί λαϊκισμού -λέω απλώς για το Σώμα- και με τον εξαιρετικό συνάδελφο διασταυρώσαμε τα ξίφη μας ως προς την αύξηση των ορίων ηλικίας συνταξιοδότησης, τονίζω: Κανένα τέτοιο ζήτημα αυξήσεων ορίων συνταξιοδότησης δεν υφίσταται. Το ξεκαθαρίζω. Δεν υπάρχει στην ατζέντα μας αύξηση ορίων συνταξιοδότησης. Αυτό που υπάρχει είναι ένας ψηφισμένος νόμος από το 2010 από την κυβέρνηση του ΠΑΣΟΚ, που επαναλήφθηκε το 2014 και το 2016. Δηλαδή είναι ένα άρθρο που έχει ψηφίσει το ΠΑΣΟΚ μόνο του το 2010. Το ψήφισε το ΠΑΣΟΚ με τη Νέα Δημοκρατία το 2014 και το ψήφισε ο ΣΥΡΙΖΑ το 2016, για να συνεννοούμαστε. Όλα τα τρία κόμματα δηλαδή έχουμε ψηφίσει αυτό το άρθρο, το οποίο ξαφνικά ανακαλύψατε στο ΠΑΣΟΚ ως κρυφή ατζέντα της Κυβερνήσεως Μητσοτάκη! Έλα Χριστέ και Παναγία!

Θα μου πείτε γιατί το αναφέρω τώρα. Και κλείνω, κύριε Πρόεδρε, και ευχαριστώ για την ανοχή. Γιατί όταν έρθει ο Ενιαίος Κανονισμός Παροχών, που θα εξηγήσω στη δευτερολογία μου γιατί πρέπει οπωσδήποτε να έρθει, να ξέρετε θα μετρήσουμε και ποιοι θα συναντηθούμε στο να τον ψηφίσουμε. Γιατί, αγαπητέ κύριε συνάδελφε, είπατε κάτι σωστό. Να μην έχουν διαφορετικές παροχές.

Δείτε όμως ποιο είναι το τεχνικό πρόβλημα εδώ και τι έχει καθυστερήσει, για να μιλάμε λίγο με ειλικρίνεια. Αυτοί που παίρνουν τα πολλά περισσότερα είναι οι λίγοι. Αυτοί που παίρνουν τα πολλά λιγότερα είναι οι πολλοί. Άρα όταν μιλάμε για Ενιαίο Κανονισμό Παροχών, είναι αυτοί οι λίγοι να χάσουν πολύ και οι πολλοί να κερδίσουν λίγο. Δεν θα είναι και τόσο ευχάριστο για ορισμένους. Θα φωνάξουν. Εγώ λέω και δικαίως. Κάθε φορά που χάνει κάποιος, φωνάζει. Αλλά εσείς και το κόμμα σας που υποστηρίζετε τον Ενιαίο Κανονισμό Παροχών ελπίζω να είστε εδώ για να στηρίξετε αυτή την προσπάθεια και να μη λέτε τα ανάποδα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία.

Ελάτε, κύριε Μουλκιώτη έχετε τον λόγο.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κύριε Πρόεδρε, πάλι.

Κύριε Υπουργέ, το ΠΑΣΟΚ θα είναι εδώ, όπως ήταν εδώ πάντα. Πράγματι ο νόμος που είπατε –επειδή το επικαλεστήκατε τώρα- για την αύξηση των ορίων ηλικίας ήταν του 2010. Όμως, υπήρξαν προϋποθέσεις άλλου είδους και από τη Νέα Δημοκρατία και από τον ΣΥΡΙΖΑ που αυξήθηκαν παράλληλα τα χρονικά όρια. Και γι’ αυτόν τον λόγο από το 2020 το ΠΑΣΟΚ και η Κοινοβουλευτική Ομάδα όλη κατέθεσε επανειλημμένως, δύο ή τρεις φορές, τροπολογία για κατάργηση της συγκεκριμένης διάταξης για την αύξηση των ορίων ηλικίας. Αυτό να το ξεκαθαρίσω, για να ξέρετε για ποιον λόγο το είπαμε. Γι’ αυτόν τον λόγο είπαμε ότι δεν είναι θέμα λαϊκισμού ή μη λαϊκισμού και δεν υπάρχει λόγος να αντιδικήσουμε. Ήμασταν σαφείς σε ό,τι είπαμε. Μας παραξένεψε αυτό που ακούσαμε.

Και επειδή, κύριε Υπουργέ, και για την φορολογία είπατε ότι δεν θα είναι επί τα χείρω, το νέο φορολογικό πλαίσιο, στο νέο φορολογικό σχέδιο νόμου βλέπουμε θέματα που αντιμετωπίζουμε και βλέπουμε ότι αυτά που είχατε πει προεκλογικά, δεν τα τηρείτε τώρα. Κλείνω την συζήτηση εδώ. Δεν χρειάζεται να πούμε περισσότερα. Θα τα πούμε ίσως σε άλλη φάση.

Όμως, λέω ότι με συνέπεια το ΠΑΣΟΚ είναι εδώ όπως και το 2010, όπως το είπατε. Όμως άλλαξαν οι συνθήκες. Από το 2020 -δεν ξέρω αν σας έχουν ενημερώσει οι υπηρεσίες- τρεις φορές έχουμε καταθέσει τροπολογία για κατάργηση της διάταξης του αυτόματου μηχανισμού αύξησης των ορίων ηλικίας με βάση το προσδόκιμο ζωής. Η Κυβέρνηση δεν μας απάντησε. Το άφησε έτσι. Όμως, εμείς και όλη η Κοινοβουλευτική Ομάδα του ΠΑΣΟΚ της προηγούμενης θητείας έκρινε ότι δεν υπάρχει ζήτημα αναπροσαρμογής, αφού έχουν αλλάξει τα δεδομένα της ηλικιακής αναπροσαρμογής. Μας ανησύχησαν οι όποιες δηλώσεις, γι’ αυτό το είπαμε. Δεν υπήρχε λόγος να δημιουργήσουμε ζητήματα θέλουμε να είναι ξεκάθαρες οι θέσεις μας ένθεν κι ένθεν. Και τελείωσα γι’ αυτό.

Όσον αφορά το ζήτημα το συγκεκριμένο, κύριε Υπουργέ, για τον ενιαίο κανονισμό, εμείς έχουμε πει επανειλημμένως ότι εκσυγχρονισμός του ΕΦΚΑ δεν μπορεί να είναι ούτε η υπονόμευση του δημόσιου χαρακτήρα της κοινωνικής ασφάλισης, αλλά ούτε και η άρνηση των δικαιωμάτων των ασφαλισμένων. Και πολύ περισσότερο βεβαίως ο ΕΦΚΑ να λειτουργεί με συγκεκριμένα κριτήρια και να μην προκαλεί. Για εμάς είναι πραγματικά εκσυγχρονισμός η άμεση σύνταξη του ενιαίου κανονισμού ασφάλισης. Γιατί; Γιατί έτσι είπαμε ότι θα επιτευχθεί και η λειτουργική ενοποίηση του ΕΦΚΑ, που δεν υπήρχε για χρόνια, η διαλειτουργικότητα κ.λπ.. Τα ξέρετε. Δεν χρειάζεται να τα πω τώρα στη Βουλή, είναι γνωστά. Ήταν όμως στρεβλώσεις οι οποίες ήταν δεδομένες στρεβλώσεις και συνεχίζουν. Ο πολυκερματισμός, η σύνθεση, η πολυνομία είναι δεδομένες καταστάσεις. Αν δεν συνταχθεί ο ενιαίος κανονισμός, δεν θα φτάσουμε σε ένα σύστημα με ενιαίους κανόνες για τους ασφαλισμένους. Εμείς σε αυτό είμαστε ξεκάθαροι: Ενιαίοι κανόνες για τους ασφαλισμένους, ό,τι και να γίνει. Ψηφίστηκε νόμος, πρέπει να τηρηθεί ο νόμος και να είμαστε ξεκάθαροι και στην ελληνική κοινωνία.

Εγώ θα σας πω τρία-τέσσερα παραδείγματα τα οποία αξίζει να τα πούμε για να δούμε την ασάφεια και όχι μόνο, και τη στρέβλωση του συστήματος. Να πούμε για τα έξοδα κηδείας. Συνταξιούχος ΙΚΑ 750 ευρώ. Συνταξιούχος ΤΑΠ - ΟΤΕ 1.600 ευρώ. Συνταξιούχος δημοσίου 1.000 ευρώ. Δηλαδή και στον θάνατο υπάρχει η ανισότητα.

Να πάμε στο επίδομα μητρότητας; Χάρηκα που είπατε ότι με το νομοσχέδιο που φέρνετε τακτοποιείτε το θέμα της μητρότητας. Έχουμε καταθέσει τροπολογίες σχετικές και δεν μας έχει απαντήσει η Κυβέρνηση. Το έχουμε ζητήσει ως ΠΑΣΟΚ και την προηγούμενη θητεία και το ξέρετε. Πιστεύω να σας το έχουν πει οι υπηρεσίες. Δεν μας είχε απαντήσει η Κυβέρνηση τότε. Παρήλθε σιωπηρά και απορρίφθηκε σιωπηρά η τροπολογία, που έχουμε καταθέσει επανειλημμένως. Χαιρόμαστε και μακάρι να το φέρετε, όπως λέτε τώρα και ισχυρίζεστε και δεν έχω λόγο να μην το πιστέψω. Αποκαθίσταται μία δικαιοσύνη και είναι πολύ σημαντικό. Εμείς το είχαμε ζητήσει επανειλημμένως και με σαφήνεια και συγκεκριμένα.

Για το επίδομα μητρότητας, λοιπόν, να πούμε για τον πρώην ΟΑΕΕ. Γυναίκες ελεύθεροι επαγγελματίες 150 ευρώ. Του ΟΓΑ 435 ευρώ. Αυτοαπασχολούμενοι δικηγόροι και γιατροί 200 ευρώ. Ταμείο Τύπου 100% του μισθού. Είναι θέμα. Πάμε στο επίδομα βρεφονηπιακού σταθμού; Σε άλλους καταβάλλεται, σε άλλους δεν καταβάλλεται.

Κανονισμός βαρέων και ανθυγιεινών επαγγελμάτων. Εδώ υπάρχει ζήτημα. Αν υποτίθεται έχουμε ενιαίο ΕΦΚΑ, στον κανονισμό δεν υπάγονται ούτε οι γιατροί ούτε οι νοσηλευτές του δημοσίου. Το ξέρετε το μεγάλο ζήτημα. Το έχετε ζήσει. Υπάρχει παραλογισμός; Δεν πρέπει να το τακτοποιήσουμε και αυτό το θέμα; Δεν πρέπει να το δείτε ως Κυβέρνηση που μπαίνετε σε μια διαδικασία τώρα, κύριε Υπουργέ; Δεν μπορεί να υπάγονται στα βαρέα όσοι απασχολούνται στον πρώην φορέα ΙΚΑ και όσοι είναι στο δημόσιο να μην υπάγονται, γιατροί και νοσηλευτές. Ένα θέμα που υπήρξε από τότε. Δυστυχώς παρέμεινε και τόσα χρόνια παρήλθαν. Ήταν και τα μνημονιακά χρόνια, όμως είναι θέμα. Δεκαπέντε φορές έχουμε καταθέσει τροπολογία, κύριε Υπουργέ, και καμμία απάντηση από την Κυβέρνηση. Να μην το πούμε; Μη μου πείτε ότι είναι και αυτό λαϊκισμός.

Τώρα, προϋποθέσεις συνταξιοδότησης λόγω αναπηρίας, επίσης βλέπουμε ότι είναι πάρα πολλές και δημιουργούνται και εκεί ζητήματα. Έχουμε διαφορετικές προϋποθέσεις συνταξιοδότησης τόσο για τους παλαιούς όσο και για τους νέους ασφαλισμένους. Επίσης υπάρχουν και ανισότητες και μεταξύ των παλαιών ασφαλισμένων ανάλογα σε ποιον φορέα είναι. Και αυτές μάλιστα δεν είναι μόνο χρονικές προϋποθέσεις, αλλά και στα απαιτούμενα ποσοστά αναπηρίας. Σε άλλες περιπτώσεις θέλει 50%, και άλλες 67% κ.λπ. κ.λπ.. Θέματα τα οποία δημιουργούν επίσης στρεβλώσεις.

Η παρενέργεια επίσης είναι ότι η θεμελίωση συντάξεως λόγω θανάτου συνδέεται με απαιτούμενες χρονικές προϋποθέσεις για τη θεμελίωση συνταξιοδότησης λόγω αναπηρίας από κοινή νόσο. Η μη ενοποίηση των ενιαίων κανόνων και προϋποθέσεων συνταξιοδότησης λόγω αναπηρίας από κοινή νόσο διατηρεί ανισότητες -είναι δύο περιπτώσεις- μεταξύ ασφαλισμένων του ΕΦΚΑ και στις παροχές σύνταξης.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, παρακαλώ, γιατί έχουμε ξεπεράσει κάθε όριο.

**ΓΕΩΡΓΙΟΣ ΜΟΥΛΚΙΩΤΗΣ:** Τελειώνω.

Επειδή και ο κύριος Υπουργός έκανε μια παρέκβαση…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα πιστεύουν ότι το κάνω για ευνόητους λόγους.

**ΓΕΩΡΓΙΟΣ ΜΟΥΛΚΙΩΤΗΣ:** Τελειώνουμε τώρα, εξάλλου τελευταίοι στην Αίθουσα

Είστε Κυβέρνηση περίπου πενήντα μήνες. Παραπάνω είστε. Πενήντα δύο μήνες. Δεν είχε γίνει κάτι. Γι’ αυτόν τον λόγο ερχόμαστε και ζητάμε να ενημερωθεί η Βουλή, γιατί δεν έχει γίνει. Και εν πάση περιπτώσει, αυτές οι επιτροπές είχαν κάνει μέχρι τώρα κάτι, κύριε Υπουργέ; Ξέρετε, θα ήταν πολύ σημαντικό να ξέρουμε τι είχαν κάνει, μέχρι ποιο σημείο έχουν φτάσει. Γιατί έχουμε κάνει ως ΠΑΣΟΚ -έτυχε κι εγώ να έχω κάνει- επίκαιρη ερώτηση στις αρχές του Μαρτίου του 2022 και απάντησε τότε ο αρμόδιος Υφυπουργός ότι είναι σε επεξεργασία το ζήτημα των ενιαίων κανονισμών. Γι’ αυτόν τον λόγο το είπα. Δηλαδή πόση επεξεργασία υπάρχει; Βλέπουμε τώρα νέα επιτροπή. Έφυγε η προηγούμενη. Θα ξεκινήσει νέα επιτροπή. Τα ίδια πάλι από την αρχή; Από τη μέση; Πώς θα είναι; Πρέπει να έχουμε ενημέρωση.

Εγώ θα ήθελα -και θα ήταν ίσως και ιδιαίτερα ενδιαφέρον και από πλευράς σας, γιατί μπορείτε να κάνετε τέτοιες κινήσεις- να λέγατε ότι αυτό είναι το πλαίσιο που έχει γίνει μέχρι σήμερα και έχει εκπονηθεί, το υπόλοιπο που απομένει θα το δώσουμε τις επόμενες ημέρες. Αυτό μας ενδιαφέρει, για να τελειώσουμε, κύριε Υπουργέ, και να ξεκαθαρίσουμε άπαξ διά παντός το ζήτημα των κανονισμών.

Ευχαριστώ πολύ, κύριε Πρόεδρε, και για την ανοχή σας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Υπουργέ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Κατ’ αρχάς, ως προς το θέμα που προέκυψε για την αύξηση του ορίου ηλικίας των συντάξεων, εγώ θα επιμείνω, κύριε συνάδελφε, και θα πω γιατί έκανα την ανάρτηση.

Η ανακοίνωσή σας ήταν: «Αποκαλύφθηκε η κρυφή ατζέντα Μητσοτάκη - Γεωργιάδη». Μόλις προηγουμένως μας είπατε στη Βουλή ότι έχετε καταθέσει από το 2020 τροπολογία για την κατάργηση του σχετικού νόμου.

**ΓΕΩΡΓΙΟΣ ΜΟΥΛΚΙΩΤΗΣ:** Της διάταξης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Ναι, ναι.

Πόσο κρυφή μπορεί να είναι μια ατζέντα όταν ο νόμος, όπως σας είπα, έχει ψηφιστεί από το ΠΑΣΟΚ το 2010, από τη Νέα Δημοκρατία και το ΠΑΣΟΚ το 2014, από τον ΣΥΡΙΖΑ το 2016 και εσείς το 2020 καταθέσατε τροπολογία για την αλλαγή του άρθρου; Υπάρχει κάτι κρυφό σε αυτό; Λέτε στη Βουλή να ψηφίστηκε ο νόμος από τρεις διαφορετικές κυβερνήσεις κρυφά;

**ΓΕΩΡΓΙΟΣ ΜΟΥΛΚΙΩΤΗΣ:** Όχι, άλλο είπα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Μη με διακόπτετε.

Άρα, προφανώς, ήταν ατυχεστάτη η ανακοίνωση. Το να επιμείνει το ΠΑΣΟΚ και να πει ότι το ΠΑΣΟΚ του 2023 θέλει να καταργήσει τον νόμο του ΠΑΣΟΚ του 2010 και του 2014 είναι δικαίωμά σας. Το κρίνουν οι συμπολίτες μας. Αυτός θα ήταν ο τίτλος: Το ΠΑΣΟΚ του 2023 θέλει να καταργήσει τον νόμο του ΠΑΣΟΚ του 2010 και του 2014. Δύο φορές τον έχει ψηφίσει.

Όμως, εγώ το δέχομαι. Τώρα είστε Αντιπολίτευση. Προφανώς ως Αντιπολίτευση μπορεί να λέτε ό,τι σας κατεβαίνει στο κεφάλι. Όταν γίνατε Κυβέρνηση, όμως, ψηφίσατε αυτόν τον νόμο και δύο φορές, όχι μία φορά. Το ξεκαθαρίζω. Είναι το δις εξαμαρτείν. Επαναλαμβάνω: Δύο φορές.

**ΓΕΩΡΓΙΟΣ ΜΟΥΛΚΙΩΤΗΣ:** Όχι, το θέμα είναι άλλο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Και, μάλιστα τη δεύτερη φορά -το εξηγούσα και στον κ. Κουτρουμάνο που με πήρε τηλέφωνο- το ψηφίσατε και αφού είχατε τα όρια ηλικίας. Άρα, δύο φορές τον έχετε ψηφίσει.

Άρα, τώρα το ΠΑΣΟΚ του Ανδρουλάκη θέλει να καταργήσει τους νόμους του ΠΑΣΟΚ του Παπανδρέου και της Φώφης. Περί αυτού πρόκειται.

**ΓΕΩΡΓΙΟΣ ΜΟΥΛΚΙΩΤΗΣ:** Όχι, μη το πείτε πάλι αυτό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Ακριβώς αυτό είναι. Και του Ευάγγελου Βενιζέλου.

**ΓΕΩΡΓΙΟΣ ΜΟΥΛΚΙΩΤΗΣ:** Παραπείθετε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Πάμε, λοιπόν. Επαναλαμβάνω, για να μη χάνουμε άλλον χρόνο για αυτό. Δεν είναι συζήτηση της παρούσης, γιατί ζήτημα αυξήσεως ορίων ηλικίας συνταξιοδότησης δεν υφίσταται. Τελεία.

Πάμε τώρα στο τι έχω κάνει εγώ ως Υπουργός προς την κατεύθυνση του Ενιαίου Κανονισμού Παροχών σας είπα ήδη τον νόμο και θα έχουμε και τα άρθρα για τα δύο θέματα που θίξατε.

Όμως, επειδή μου αρέσει να είμαι πρακτικός άνθρωπος και μου αρέσει στην πολιτική να μιλάω όχι ξύλινα, αλλά με ειλικρίνεια, να πω, λοιπόν, σε εσάς που θέσατε το ωραίο παράδειγμα: Όσον αφορά τα έξοδα κηδείας, αν είσαι από το πρώην ΙΚΑ 750 ευρώ, αν είσαι από το δημόσιο 1000 ευρώ και αν είσαι από τον ΟΤΕ 1.600 ευρώ. Και οι τρεις αυτοί είναι ασφαλισμένοι του ΕΦΚΑ σήμερα. Και του πρώην ΙΚΑ και του δημοσίου και του ΤΑΠ-ΟΤΕ είναι και οι τρεις σήμερα ασφαλισμένοι του ΕΦΚΑ και πληρώνουν τα ίδια, αλλά δεν παίρνουνε τα ίδια. Μάλιστα. Άρα, πολύ λογικά λέτε ότι πρέπει να παίρνουμε τα ίδια. Πολύ ωραία.

Αντιλαμβάνεστε φαντάζομαι ότι οι συνταξιούχοι του ΤΑΠ-ΟΤΕ που παίρνουν τα 1.600 ευρώ είναι πάρα πολύ λίγοι, οι συνταξιούχοι του δημοσίου που παίρνουν τα 1.000 ευρώ είναι πάρα πολλοί και οι συνταξιούχοι του ΙΚΑ που παίρνουν τα 750 ευρώ ακόμα περισσότεροι.

Ερώτηση, για να μιλάμε τώρα σοβαρά: Ενιαίος Κανονισμός Παροχών για να πάνε όλοι στα 1600 ευρώ προφανώς δεν γίνεται γιατί δεν βγαίνουν τα νούμερα. Το καταλαβαίνετε αυτό. Άρα, αυτό θα σήμαινε ότι θα έπρεπε να συναντήσουμε το 750, το 1000 και το 1.600 σε έναν μέσο όρο. Αυτό θα μας πει η επιτροπή. Ο μέσος όρος επειδή, επαναλαμβάνω, είναι πολύ περισσότεροι του ΙΚΑ, αρκετοί του δημοσίου και ελάχιστοι του ΤΑΠ-ΟΤΕ, θα ήταν προφανώς πολύ πιο κάτω από το 1600. Το καταλαβαίνετε αυτό.

Όταν ληφθεί αυτή η απόφαση, πιστεύετε οι συνταξιούχοι του ΤΑΠ-ΟΤΕ να είναι χαρούμενοι ή θα είναι δυσαρεστημένοι; Εκεί το ΠΑΣΟΚ, που τώρα λέει να γίνει ο Ενιαίος Κανονισμός Παροχών, τι θα υποστηρίξει; Να πάνε στον Ενιαίο Κανονισμό Παροχών ας πούμε στο χιλιάρικο ή στα 900 ή θα πει «όχι, να πάμε όλοι στα 1600»; Τι γίνεται; Ποιο είναι το πρόβλημα τώρα; Αν υποτεθεί ότι κάνουμε Ενιαίο Κανονισμό Παροχών και τους πάμε όλους στο τέρμα, δεν έχουμε τα λεφτά. Άρα αυτό δεν γίνεται.

Άρα ο Ενιαίος Κανονισμός Παροχών θα σήμαινε στο παράδειγμά σας λέω ότι ο συνταξιούχος του ΤΑΠ - ΟΤΕ, που παίρνει σήμερα 1.600, θα παίρνει αρκετά λιγότερα. Αυτό εισηγηθήκατε λίγο πριν στη Βουλή.

**ΓΕΩΡΓΙΟΣ ΜΟΥΛΚΙΩΤΗΣ:** Ενημερώνω, δεν εισηγούμαι.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Καλά, αρχίσατε τώρα. Συνεννοηθήκαμε. Δεν χρειάζεται.

**ΓΕΩΡΓΙΟΣ ΜΟΥΛΚΙΩΤΗΣ:** Όχι, δεν είναι έτσι.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Εκεί ήθελα να καταλήξω, ότι ωραία τα λέτε, άλλα όταν θα έρθει η ώρα η επιτροπή να παραδώσει το πόρισμα του Ενιαίου Κανονισμού Παροχών, εκεί να σας δω, γιατί προβλέπω πάλι να κάνετε ανακοινώσεις κατά νόμων ΠΑΣΟΚ και να γελάω πάλι, όπως την προηγούμενη φορά. Βγάλατε δηλώσεις για τη Νέα Δημοκρατία παλιά, αλλά εγώ δικό μου νόμο δεν είπα να ξηλώσω, όπως εσείς.

**ΓΕΩΡΓΙΟΣ ΜΟΥΛΚΙΩΤΗΣ:** Θα τα πούμε στην επιτροπή.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Άρα, για να το κλείσουμε, ο Ενιαίος Κανονισμός Παροχών πρέπει να γίνει. Πρέπει να γίνει και για λόγους δικαιοσύνης, πρέπει να γίνει και για λόγους πρακτικούς. Να εξηγήσω γιατί.

Αυτή τη στιγμή ο e-ΕΦΚΑ είναι σε φάση δημιουργίας του Ολοκληρωμένου Πληροφοριακού του Συστήματος. Ένα από τα μεγάλα δομικά προβλήματα του ΕΦΚΑ είναι ότι όλα τα ταμεία που μπήκαν μέσα είχαν δικά τους πληροφοριακά συστήματα. Δεν θέλω να χάσω χρόνο να σας πω πόσο αυτό καθυστερεί όλες τις διαδικασίες του ΕΦΚΑ. Και τώρα φτιάχνουμε το Ολοκληρωμένο Πληροφοριακό Σύστημα.

Το Ολοκληρωμένο Πληροφοριακό Σύστημα για να το φτιάξουμε πρέπει να έχουμε και Ενιαίο Κανονισμό Παροχών, γιατί αν έχεις ογδόντα οκτώ κανονισμούς παροχών στο Ενιαίο Ολοκληρωμένο Πληροφοριακό Σύστημα, ούτε η OpenAI δεν μπορεί να το φτιάξει. Άρα πρέπει να έχουμε έναν και, άρα, και για πρακτικούς λόγους υποχρεωτικά θα πάμε στο ένα.

Επαναλαμβάνω, όμως, όταν θα έρθει η ώρα να παρουσιάσουμε τα πορίσματα της επιτροπής και να τα συζητήσουμε στις αρμόδιες επιτροπές και να κάνουμε τον πολιτικό μας διάλογο, θέλω πολύ να δω τον κ. Μουλκιώτη και το ΠΑΣΟΚ του Ανδρουλάκη, που θέλει και να κυβερνήσει -και καλά το θέλει, θεμιτό απόλυτα είναι- τι πραγματικά θα πείτε, γιατί αν πείτε να πάμε όλους στο τέρμα, θα μας πείτε και πού θα βρούμε τα λεφτά.

**ΓΕΩΡΓΙΟΣ ΜΟΥΛΚΙΩΤΗΣ:** Κάνετε λάθος.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Τέλος, είπατε κάτι τελείως ψευδές, ότι η Κυβέρνηση του Κυριάκου Μητσοτάκη άλλα έλεγε προεκλογικά και άλλα κάνει μετεκλογικά. Αυτό είναι τελείως ψευδές.

Στην Κυβέρνηση Μητσοτάκη και ο λόγος πιστεύω που ο Πρωθυπουργός απολαμβάνει της εμπιστοσύνης του ελληνικού λαού για τόσο μακρύ χρονικό διάστημα είναι ότι κάνουμε ακριβώς αυτά που λέμε. Είμαστε μία Κυβέρνηση που ό,τι λέει προεκλογικά το εφαρμόζει μετεκλογικά.

**ΓΕΩΡΓΙΟΣ ΜΟΥΛΚΙΩΤΗΣ:** Όπως στο φορολογικό.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Και αν θέλετε, αυτή είναι και η μεγαλύτερη μεταρρύθμιση της Κυβερνήσεως του Κυριάκου Μητσοτάκη, ότι αυτά που λέμε προεκλογικά αυτά κάνουμε και μετεκλογικά.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Απλώς το βασικό ζήτημά μας είναι να δίνουμε τα χρήματα στους ανθρώπους πριν πάμε στα έξοδα κηδείας, γιατί αν τα δίνουμε στα έξοδα κηδείας -απευθύνομαι σε όλους μας, έτσι;- υπάρχει πρόβλημα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μία μαθήτριες και μαθητές και τρεις εκπαιδευτικοί συνοδοί τους από το 7ο Γυμνάσιο Καλλιθέας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 10.28΄ λύεται η συνεδρίαση για σήμερα, Τετάρτη 22 Νοεμβρίου 2023 και ώρα 11.00΄, με αντικείμενο εργασιών του Σώματος: συζήτηση, κατόπιν αιτήματος του Πρωθυπουργού κ. Κυριάκου Μητσοτάκη, σύμφωνα με το άρθρο 142Α του Κανονισμού της Βουλής, με αντικείμενο την ενημέρωση του Σώματος για την υλοποίηση των πρωτοβουλιών της Κυβέρνησης σχετικά με την ανασυγκρότηση των περιοχών της Θεσσαλίας και του Έβρου και την αντιμετώπιση της κλιματικής κρίσης, σύμφωνα με την ειδική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**